title: Burn (albumi)

text: Alun perin uusi albumi oli tarkoitus levyttää Hampurissa, mutta suunnitelmat muuttuivat, ja 3. marraskuuta 1973 Deep Purple matkusti Sveitsin Montreux’hön, missä oli äänitetty edellisenä vuonna albumi "Machine Head".Young: s. 9. Nauhoitukseen käytettiin Rolling Stones Mobile Studiota, ja äänityksestä vastasi Martin Birch. Nauhoitus sujui hyvin, vaikka Coverdalen aiempi kokemus studiotyöskentelystä rajoittui neljään The Government -yhtyeen kappaleeseen sekä muutamaan The Fabulosa Brothers -nimisen yhtyeen demoon. Bluestyylinen musiikki sopi Coverdalelle ja Hughesille, joten he osallistuivat aktiivisesti useamman kappaleen tekemiseen.


title: Burn (albumi)

text: Äänittäjä Martin Birch totesi myöhemmin, että "Burn" oli huomattavasti hauskempi nauhoittaa kuin "Who Do We Think We Are". Toisaalta hän on myös kertonut, että vielä kokematon Coverdale oli hyvin hermostunut. Myös Jon Lord on kertonut, että yhtyeellä oli levyä tehdessä mukavaa, mutta hänen mukaansa Coverdale oli studiossa hyvin itsevarma.Young: s. 10.


title: Burn (albumi)

text: Äänitysten jälkeen albumi miksattiin edellisen Deep Purple -laulajan, Ian Gillanin, omistamassa Kingsway Recorders -studiossa Lontoossa.Young: s. 14. Yksi ensimmäisistä miksatuista kappaleista oli seitsenminuuttinen blues, ”Mistreated”, jota varten Coverdale ja Hughes olivat äänittäneet tusinan verran ääniraitoja lopun kuoro-osuutta varten. Blackmoren mielestä laulu peitti kuitenkin kitarasoolon alleen, joten stemmoja vaimennettiin huomattavasti. Se harmitti Coverdalea, jonka mielestä päällekkäisten lauluäänien synnyttämä dramatiikka katosi lähes kokonaan.


title: Burn (albumi)

text: Uusi albumi sai nimekseen "Burn", ja yhtye tuotti sen itse. Ennen albumin julkaisua yhtye soitti muutamia pienimuotoisia keikkoja Euroopassa. Avauskonsertti Tanskan Aarhusissa jouduttiin perumaan, koska Deep Purplen lentokone myöhästyi. Kiertue alkoi lopulta Kööpenhaminasta joulukuun 9. päivänä 1973, ja siellä soitettiin myös tulevan levyn kappaleita.


title: Burn (albumi)

text: 3. tammikuuta 1974 EMI masteroi albumin ja singleksi kaavaillun kappaleen ”Sail Away”. Samassa kuussa käynnistyi kiertue Ranskassa ja Länsi-Saksassa. Se jouduttiin kuitenkin keskeyttämään viiden konsertin jälkeen, kun Lordin umpilisäke tulehtui. Lord joutui viideksi viikoksi vuodelepoon, minkä vuoksi myös Amerikan-kiertueen alkua jouduttiin lykkäämään kuukaudella.Thompson: s. 187


title: Burn (albumi)

text: "Burn" on tyyliltään lähinnä hard rockia, mikä on ominaista Deep Purplelle. Edellinen solisti Ian Gillan oli aikoinaan halunnut muuttaa yhtyeen tyyliä lähemmäksi progressiivista rockia, minkä voi kuulla albumeilla "Deep Purple in Rock" ja "Machine Head". "Burnilla" progressiivisista vaikutteista on enimmäkseen luovuttu,Thompson: s. 183. vaikka laulaja David Coverdale onkin kuvannut ”Mistreated”-kappaletta ”progressiiviseksi bluesiksi”. Levy on myös yhtyeen aiempia albumeja blues-tyylisempi, ja se on saanut myös vaikutteita funkista ja rock and rollista. Jon Lord on kertonut, että suurin ero "Burnin" ja edellisten albumien välillä on lauluosuuksissa, jotka yhtye teki ”aivan eri tavalla”. Lordin mukaan laulu kuulostaa albumilla paljon vapautuneemmalta kuin aiemmin:


title: Burn (albumi)

text: Aiemmilla levyillä kappaleiden säveltäjätietoihin oli merkitty automaattisesti kaikki yhtyeen jäsenet, mutta nyt käytäntö muuttui Blackmoren aloitteesta. Hän oli kyllästynyt jakamaan tekijänoikeuskorvaukset viiteen osaan, vaikka toiset eivät olisikaan juuri osallistuneet säveltämiseen. ”Jokaisen tulee saada sen mukaan, mitä tekee”, Blackmore totesi. Uutta käytäntöä noudatettiin kuitenkin vain kappaleissa ”Sail Away”, ”Mistreated” (joiden tekijöiksi merkittiin Blackmore ja Coverdale) ja ”’’A’’ 200” (tekijöinä Blackmore, Lord ja Paice).Thompson: s. 203 Glenn Hughesia ei merkitty yhdenkään kappaleen tekijätietoihin, koska hän halusi päästä eroon vanhasta kustannussopimuksestaan. Hän on kuitenkin kertonut olleensa mukana muun muassa ”Mistreated”-kappaleen tekemisessä.Ekblad: s. 42 Kappaleet ”Burn”, ”Might Just Take Your Life”, ”Lay Down, Stay Down”, ”You Fool No One” ja ”What’s Going On Here” ovat siis todellisuudessa yhtyeen yhdessä kirjoittamia, vaikka Hughesia ei niiden alkuperäisissä tekijätiedoissa mainitakaan. Vuoden 2004 CD-painoksessa tietoihin oli lisätty myös Hughesin nimi.


title: Burn (albumi)

text: Hughesin bassonsoittoa albumilla on kuvattu hyvin funk-tyyliseksi. Hän onkin todennut, että "Burnin" materiaali oli hänen makuunsa liian tavallista "perusrockia" ja hän joutui tekemään kovasti töitä saadakseen tyylistä kiinni. Hughes soitti albumilla Rickenbacker 4001 -stereobassoa. Albumia seuranneella Amerikan-kiertueella hän ryhtyi kuitenkin käyttämään Fender Precision Bass -mallia, jolloin Rickenbackerin soitto jäi jatkuvasti vähemmälle.


title: Burn (albumi)

text:
Albumin avaa nimikappale ”Burn”, jota on pidetty yhtenä levyn huippuhetkistä, ja esimerkiksi Allmusic-sivuston kriitikko Eduardo Rivadavia sanoo sen olevan Deep Purplen parhaita aloituskappaleita yhdessä "Machine Head" -albumin ”Highway Starin” kanssa. Ian Paicen rumpujensoitto on kappaleessa vahvasti esillä. Riffi on lainattu George Gershwinin kappaleesta ”Fascinating Rhythm”, ja kappaleessa on paikoin vaikutteita klassisesta musiikista. David Coverdale teki kappaleeseen neljät eri sanat, sillä hänellä oli toisinaan ongelmia kirjoittaa Blackmorea miellyttäviä sanoituksia. Blackmore halusi, että laulut käsittelisivät esimerkiksi demonologiaa ja mytologiaa.Young: s. 10. Hän halusi myös välttää perinteisiä rock-aiheita, kuten bändäreitä, hotelleja ja kiertue-elämää. Hän rinnasti mielipiteensä siihen, että ketään ei kiinnosta kuunnella putkimiesten tarinoita asennustöistä tai pankkiirien puhuvan finanssimaailmasta.
”Might Just Take Your Life” -kappaleen pääosassa on kosketinsoittaja Jon Lord, ja se saikin alkunsa hänen soittamastaan sointukierrosta. Funk- ja blues-vivahteinen kappale sai vaikutteita The Bandin ”Chest Feveristä”. Se kertoo Coverdalen ja Hughesin kokemuksista Deep Purpleen liittymisestä ja viittaa ihmisiin, jotka nauroivat heille selän takana. ”Might Just Take Your Life” on sovituksellisesti epätavallinen Deep Purplen kappale kolmessa asiassa: ensinnäkin siinä soitetaan tamburiinia, toiseksi siinä tapahtuu sävellajin vaihdos ja kolmanneksi kitarasoolo puuttuu käytännössä kokonaan. Lord soittaa kappaleen lopussa Hammond-soolon, ja vaikka Blackmore soittaakin taustalla kitarasooloa, se on miksattu lähes kuulumattomiin.


title: Burn (albumi)

text: ”Lay Down, Stay Down” on levyn kolmas kappale, mutta se valmistui ensimmäisenä. Se sisältää vaikutteita funkista ja rock and rollista, ja siinä ovat merkittävässä roolissa Paicen rummut, lehmänkello ja tamburiini. Aluksi kappaleessa oli hieman erilainen sovitus ja sen työnimi oli ”It’s Alright”. Kappaleessa on huomattavaa sen rytmin lukuisat pysähdykset. Myös Blackmoren kitarasooloa on pidetty hänen tyylilleen epätavallisena. Rumpali Paice on kertonut, että ”Lay Down, Stay Down” on hänen suosikkikappaleensa tällä albumilla.


title: Burn (albumi)

text: "Burnin" A-puolen päättää funk-vivahteinen ”Sail Away”. Blackmore oli säveltänyt sen jo edellisen kokoonpanon aikana, mutta Coverdalen mukaan koko yhtye omistautui vahvasti sen kehittämiseen. Kappaleen äänittämisessä oli pieniä ongelmia, sillä Coverdale lauloi sen matalalta eikä ollut lopputulokseen tyytyväinen, mutta kun valmista kappaletta myöhemmin kuunneltiin studiossa, se kuulostikin erinomaiselta. Kappaleen introna toimii rumpulautasen isku, jonka ääni on muokattu phase-efektillä. Blackmore käyttää kappaleessa Synthi Hi-Fli -kitarasyntetisaattoria.Young: s. 11.


title: Burn (albumi)

text: B-puolen ensimmäinen kappale ”You Fool No One” sai alkunsa Paicen soittamasta rumpukuviosta. Hän soittaa siinä lehmänkellokomppia.Ekblad: s. 115. Kappaletta äänitettäessä Paice suuttui neljännen oton jälkeen, sillä hänen mukaansa muut soittajat eivät pysyneet rytmissä, ja uhkasi kävellä ulos studiosta. ”You Fool No One” on myös "Burnin" harvoja kappaleita, jossa Coverdale ja Hughes jakavat suurimman osan lauluosuuksista.


title: Burn (albumi)

text: ”What’s Going On Here” on 28 tahdin blues, jossa Lord soittaa pianoa ja Blackmore kertosäkeessä slide-kitaraa. Kuten edellisessäkin kappaleessa, Coverdale ja Hughes laulavat suurin piirtein yhtä paljon.


title: Burn (albumi)

text: ”Mistreated” on pitkä blues-kappale, jonka Coverdale laulaa yksin. Blackmore oli säveltänyt sen jo paria vuotta aiemmin, ja se oli alkujaan tarkoitus julkaista edellisellä levyllä "Who Do We Think We Are".Young: 12. Yli seitsenminuuttisena se on albumin pisin kappale.


title: Burn (albumi)

text: Albumin päättävä ”’’A’’ 200” on yhtyeen ensimmäinen instrumentaali sitten ensimmäisen kokoonpanon aikakauden. Kappaletta hallitsee Lordin soittama syntetisaattori, ja se päättyy Blackmoren kitarasooloon. Bolero-rytmissä soitettu kappale kirjoitettiin vasta Montreux’ssä, ja sen nimi oli alun perin ”Touching Cloth”. Sitä ei koskaan soitettu konserteissa kokonaan, mutta Lord soitti toisinaan siitä osia ”Space Truckin’” -kappaleen aikana.


title: Burn (albumi)

text: Kaikki "Burnin" kappaleet – paitsi ”Sail Away” ja ”’’A’’ 200” – päätyivät tulevan kiertueen konserttiohjelmistoon. ”You Fool No One” oli pitkä esitys, jonka aikana Lord, Blackmore ja Coverdale esittivät soolonumeronsa.


title: Burn (albumi)

text: Albumin kansikuvassa on palavat kynttilät, jotka muistuttavat yhtyeen jäsenten kasvoja. Aikoinaan runsaasti huomiota herättäneen kannen on kuvannut Fin Costello. Hän otti kuvan nopeasti, sillä sen tarkoituksena oli vain antaa yhtyeelle käsitys hänen ideastaan, mutta hänen tietämättään se päätyikin albumin kansikuvaksi. Vuosia myöhemmin Costello kuvautti kannen uudelleen "Kerrang!"-lehden artikkelia varten.


title: Burn (albumi)

text: Takakannessa samat kynttilät ovat sammuneet ja osittain sulaneet, ja taustalla on yhtyeen jäsenten kasvokuvat. Kanteen on myös merkitty kappalelista sekä levyn tekniset tiedot.


title: Burn (albumi)

text: Alkuperäiset kynttilät eivät ole olleet myynnissä, mutta toinen, käyttämätön kynttiläsarja on ollut huutokaupattavana. Vuosituhannen vaihteessa markkinoilla liikkui heikkotasoisiksi arvosteltuja kopioita, joita mainostettiin myös internetissä.


title: Burn (albumi)

text: "Burn" ilmestyi Euroopassa 15. helmikuuta 1974.Young: s. 18. Britanniassa levyn julkaisi Purple Records ja Yhdysvalloissa Warner Bros. Records. Länsi-Saksassa albumi oli ilmestynyt Purple Recordsin julkaisemana jo tammikuussa. Albumin painoksissa oli eroja eri maissa: esimerkiksi Yhdysvaltain- ja Kanadan-painosten mukana tuli kappaleiden sanat sisältävä liite, joka puuttui Britannian-painoksesta. Muiden maiden painokset noudattivat pääosin Britannian-painoksen rakennetta. Merkittävin poikkeus oli Argentiinan-painos, jonka nimi oli käännetty espanjaksi "Quemar" ja tiedot kirjoitettu espanjaksi. Uruguayssa albumi julkaistiin vuonna 1975 nimellä "Arde".


title: Burn (albumi)

text: Albumi oli Britanniassa parhaimmillaan sijalla kolme ja Yhdysvaltain Billboard 200 -listalla yhdeksäs. Se menestyi erityisesti Yhdysvalloissa paremmin kuin edellinen levy "Who Do We Think We Are", mutta toisaalta heikommin kuin sitä edeltäneet "Machine Head" ja "Made in Japan".Young: s. 21 Listaykköseksi "Burn" ylsi Norjassa (5 viikoksi), Länsi-Saksassa (2 viikoksi), Itävallassa ja Ruotsissa. Sitä myytiin kultalevyyn oikeuttava määrä Britanniassa, Yhdysvalloissa ja Ranskassa.


title: Burn (albumi)

text: Ensisijaisena singlenä albumilta julkaistiin ”Might Just Take Your Life”. Kappale nousi 91:nneksi Yhdysvaltain Billboard Hot 100 -listalla. Yhtye itse olisi halunnut albumin ensisijaisen singlen olevan ”Sail Away”, mutta levy-yhtiö Warner Brosin mielestä ”Might Just Take Your Life” oli kaupallisempi. Lisäksi nimikappale ”Burn” ilmestyi lyhennettynä versiona Yhdysvalloissa ja Japanissa ja ”Lay Down, Stay Down” Itävallassa. Yhdysvalloissa ilmestyi myös EP-levy, joka sisälsi kappaleet ”Burn”, ”Lay Down, Stay Down” ja ”You Fool No One”. Myös Boliviassa julkaistiin EP, jolla oli vastaavasti kappaleet ”Might Just Take Your Life”, ”’’A’’ 200” ja ”Burn”.


title: Burn (albumi)

text: "Burn" ilmestyi alun perin vinyylinä, C-kasettina ja 8-raitana. Ensimmäinen CD-versio ilmestyi vuonna 1987. Vuonna 2004 julkaistiin juhlapainos "30th Anniversary Edition". Albumin alkuperäinen materiaali oli remasteroitu Abbey Roadin studiossa, minkä lisäksi mukana oli remasteroituja bonuskappaleita.


title: Burn (albumi)

text: Norjassa albumi palasi listalle viikoksi vuonna 2009, kun se oli 20. sijalla viikolla 25/2009.


title: Burn (albumi)

text: Albumi sai ilmestyessään enimmäkseen positiivista palautetta, vaikka poikkeuksiakin oli. Rolling Stone -lehden Ken Barnes arvioi "Burnia" 25. huhtikuuta 1974 ilmestyneessä numerossa. Hänen mielestään Ian Gillanin ja Roger Gloverin lähdöllä oli hyvätkin puolensa, ja hän kiittää uuden laulajan David Coverdalen laulutyyliä. Toisaalta albumin materiaali on tylsää ja tavallista, eikä siinä ole samaa voimaa kuin yhtyeen parhaissa töissä. Poikkeuksen muodostaa nimi- ja aloituskappale ”Burn”, ja myös kappaleet ”Sail Away” ja ”Mistreated” saavat kiitosta. Sen sijaan ”Might Just Take Your Life”, ”You Fool No One”, ”What’s Going On Here” ja ”’’A 200’’” ovat täytemateriaalia. Albumi on taidokkaasti työstetty ja uudessa kokoonpanossa on potentiaalia, mutta Gillanin ja Gloverin ajan kipinä on kuitenkin poissa.


title: Burn (albumi)

text: Myös Billboard arvosteli albumin tuoreeltaan, ja lehdessä kehuttiin Coverdalen panosta laulajana ja myös Glenn Hughesin laulua ja bassonsoittoa. Parhaimmistoon nousevat kappaleet ”Mistreated”, ”Burn” ja ”Might Just Take Your Life”. Arvostelun lopussa todetaan, että Deep Purple on menettänyt paljon kahden vanhan jäsenen lähdön mukana, mutta se on silti parempi kuin koskaan.


title: Burn (albumi)

text: Rolling Stonesissa julkaistiin 6. kesäkuuta 1974 uusi arvostelu albumista. Jon Landau kritisoi kovin sanoin Coverdalen sanoituksia ja sanoo niiden olevan hirveimpiä, mitä koskaan on vinyyliin kaiverrettu. ”Mistreated” kuitenkin pelastaa albumin b-puolen, joka olisi muuten kaikkien aikojen huonoin brittiläisessä rock-musiikissa. Parhaita albumissa ovat ne hetket, kun kaikki laulavat samanaikaisesti, sillä silloin sanoitukset on helpompi unohtaa.


title: Burn (albumi)

text: Kesäkuussa 1974 albumia käsitteli myös Circus-lehti, jossa oli kaksi erillistä arvostelua. Janis Schacht toteaa solisti Coverdalen suoriutuvan tehtävästään erinomaisesti, ja myös Hughesia hän pitää tervetulleena lisänä. Hän uskoo, että Gillan ja Glover unohtuisivat ajan myötä kuten yhtyeen ensimmäinen laulaja Rod Evans. Schachtin mielestä yhtyeen uusi äänimaailma on selvästi aiempaa kirkkaampi, eikä se ole niin sekava kuin edellisen kokoonpanon aikana. Hän vertaa levyn materiaalia alkuaikojen Small Facesiin. Lehden samassa numerossa oli myös Ed Nahan tekemä arvostelu. Nahan mielestä levy ei eroa soundiltaan aiemmasta Deep Purplesta, sillä sitäkin dominoi korvia huumaava rock, jota johtaa Ritchie Blackmoren hyökkäävä kitaransoitto.


title: Burn (albumi)

text: Vuonna 1995 Stephen Thomas Erlewine totesi kirjassa "The All-Music Guide to Rock", että vaikka "Burn" ei yllä "Machine Headin" ja "Made in Japanin" tasolle, se sisältää kuitenkin kuumia riffejä ja hyvää heavyrockia. Hän antaa albumille kolme arvostelutähteä viidestä. Seuraavana vuonna Gary Graff kertoi kirjassa "Musichound Rock: The Essential Album Guide", että Gillanin ja Gloverin lähdön huomioon ottaen "Burn" on merkittävä saavutus. Hän antaa levyn arvosanaksi neljä tähteä viidestä.


title: Burn (albumi)

text: Jan M. Ekbladin toimittaman kirjan "Deep Purple – Syvän purppuran vuodet 1967–2004" historiaosuudessa Heikki Heino sanoo, että "Burn" on lopulta ehkä hieman keskeneräisen kuuloinen. Han laskee levyn huippuhetkiin kappaleet ”Burn” ja ”Mistreated”. Kirjassa on myös erillinen Jari Wartiaisen kirjoittama arvostelu, jossa tämä toteaa: ”Kaiken kaikkiaan loistava aloitus Mark III:lta! Toimii aina!” Deep-purple.fi-sivustolla Petri Myllylä sanoo, että ”vaikka "Burn" onkin hemmetin kova jytälevy, on se myös huomattavasti blues-sävytteisempi kuin bändin aiemmat levyt”. Levyltä nousevat hänen mukaansa esiin kappaleet ”Burn” ja ”Mistreated”, jota hän kehuu Coverdalen upeasti tulkitsemaksi hitaaksi bluesiksi. Kokonaisuudessaan levy kuitenkin jää kiertueelta julkaistujen live-äänitteiden varjoon. Samalla sivulla Tero Honkasalo toteaa, että ”tästä ei juuri heavy rock parane” ja ”tämä levy kuuluu jokaiseen kotiin”.


title: Burn (albumi)

text: Huhtikuussa 2006 Classic Rock -lehti valitsi "Burnin" kaikkien aikojen 27. parhaaksi brittiläiseksi rock-albumiksi.


title: Burn (albumi)

text: Levyn julkaisua seurannut Amerikan-kiertue lykkääntyi kuukaudella Jon Lordin sairastumisen vuoksi ja alkoi lopulta Detroitista 3. maaliskuuta 1974. Vaikka kiertue oli myyty loppuun ennätysajassa, uuden kokoonpanon ja soittotyylin vuoksi yleisö oli ensimmäisissä konserteissa epäluuloista, toisinaan jopa vihamielistä. Monet suhtautuivat epäluuloisesti myös vanhojen kappaleiden uusiin versioihin. Yhtyettä varten oli vuokrattu ”maailman suurin, ylellisin ja kallein yksityinen suihkukone” Boeing 707 – Starship I, josta tuli lähes yhtä suuri nähtävyys kuin itse yhtyeestä. Fanijoukot kerääntyivät katsomaan konetta aina sen laskeutuessa jonnekin. Kiertueen suurimpana haittapuolena on pidetty sitä, että Hughes alkoi käyttää sen aikana kokaiinia.Ekblad: s. 45.


title: Burn (albumi)

text: Amerikan-kiertueen suurin keikka oli 6. huhtikuuta järjestetyllä California Jam -festivaalilla 200 000 katsojan edessä. Tapahtuman pääesiintyjät olivat Deep Purple, Black Sabbath ja Emerson, Lake & Palmer. Deep Purplen esityksen aikana Blackmore rikkoi kitarallaan televisiokameran, räjäytti yhden vahvistimistaan ja lopuksi heitteli lavakalustoa ympäriinsä. Hän vältti kuitenkin pidätyksen, koska hän poistui paikalta nopeasti helikopterilla. Yhtyettä vastaan yritettiin kuitenkin myöhemmin nostaa useita syytteitä: esimerkiksi eräs lavatyöntekijä vaati korvauksia räjähdysten aiheuttamasta kuulovauriosta. Häntä syytettiin myös tuhopoltosta, sillä bensiinillä valellun vahvistimen räjähdys oli suunniteltua voimakkaampi ja se olisi voinut sytyttää koko lavan tuleen. Deep Purple ei lopulta joutunut korvaamaan muuta kuin 5 000 dollarin arvoisen kameran. California Jamia on pidetty jopa Deep Purplen uran kohokohtana, sillä yhtye ei ole sen jälkeen esiintynyt yhtä suurelle yleisölle. Lisäksi miljoonat ihmiset näkivät konsertin televisiosta.Thompson: s. 194


title: Burn (albumi)

text: Huhtikuussa 1974 Deep Purple aloitti siihen mennessä suurimman Britannian-kiertueensa. Se kesti yli kuukauden, ja sen aikana yhtye piti kolme erillistä konserttia Lontoossa. BBC äänitti niistä yhden, ja vuonna 1982 julkaistiin albumi "Live in London". Kiertue päättyi Coventryyn 29. toukokuuta 1974.


title: Burn (albumi)

text: Suuri työmäärä vaati veronsa, ja yhtyeen sisäiset jännitteet alkoivat kasvaa. Coverdale ei ollut enää ujo ja epävarma, vaan täydellisenä pidetty rocktähti, mikä heijastui hänen käytökseensä. Hughes olisi halunnut laulaa enemmän, mutta Coverdale vetosi asemaansa laulusolistina. Monet ovat jälkeenpäin ajatelleet, että Deep Purplen ongelmat olisivat voineet ratketa, mikäli se olisi pitänyt tauon. Yhtyeellä ei kuitenkaan ollut sellaiseen varaa, joten se palasi Clearwellin linnaan harjoittelemaan uutta albumia varten, joka oli tarkoitus julkaista vielä vuoden 1974 aikana.MuusikotMuut


title: Mitä tapahtuikaan Baby Janelle?

text: Mitä tapahtuikaan Baby Janelle? () on vuonna 1962 ensi-iltansa saanut Robert Aldrichin ohjaama yhdysvaltalainen trilleri-/kauhu-/draamaelokuva, jonka pääosia näyttelevät Bette Davis "Baby" Jane Hudsonin roolissa ja Joan Crawford hänen sisarensa Blanche Hudsonin roolissa. Sivuosissa ovat muiden muassa Victor Buono, Maidie Norman ja Anna Lee.


title: Mitä tapahtuikaan Baby Janelle?

text: Elokuva perustuu kirjailija Henry Farrellin samannimiseen romaaniin. "Baby Jane" on mustavalkoinen, ja se on noin 134 minuutin, eli 2 tunnin ja 14 minuutin mittainen. "Baby Jane" sai ensi-iltansa New Yorkissa 26. lokakuuta vuonna 1962, ja Suomeen elokuva tuli teattereihin esitykseen 6. syyskuuta vuonna 1963. Elokuvan on tuottanut Warner Bros.


title: Mitä tapahtuikaan Baby Janelle?

text: Elokuva sai parhaan puvustuksen Oscar-palkinnon ja oli ehdokkaana Cannesin elokuvajuhlien Kultainen palmu -palkinnon saajaksi. Lisäksi se oli ehdokkaana useiden muiden palkintojen saajaksi, kuten Golden Globe-, BAFTA- ja Oscar-ehdokkuuksia, muiden muassa parhaan naispääosan ehdokkuus Bette Davisille ja parhaan miessivuosan ehdokkuus Victor Buonolle.


title: Mitä tapahtuikaan Baby Janelle?

text: Vuonna 2003 "Baby" Jane Hudson sijoittui sijalle 44. American Film Instituten listalla "100 suurinta elokuvasankaria ja -roistoa" 50 parhaan roiston joukkoon, ja itse elokuva sijoittui sijalle 63. listalla "100 jännittävintä elokuvaa".


title: Mitä tapahtuikaan Baby Janelle?

text: "Baby" Jane Hudson (Davis) on takavuosien suosittu ja lapsuudessaan sisarensa Blanchen (Crawford) kadehtima vaudeville-lapsitähti, jonka ura valkokankailla ei suurista lupauksista huolimatta koskaan ottanut tulta. Sisarensa varjoon jäänyt Blanche sen sijaan kohoaa yhdeksi Hollywoodin kirkkaimmista tähdistä, ja nyt on Baby Janen vuoro kadehtia.


title: Mitä tapahtuikaan Baby Janelle?

text:
Suosionsa huipulla Blanche kuitenkin joutuu salaperäiseen auto-onnettomuuteen, vammautuu vyötäröstä alaspäin ja joutuu loppuiäkseen pyörätuoliin. Ura katkeaa siihen, ja Blanche sisarineen vetäytyy julkisuudesta. Mustasukkaisen Baby Janen, jota alun perin epäiltiin onnettomuuden aiheuttajaksi, tehtäväksi tulee nyt hoitaa avutonta sisartaan.
Oscar-palkinnot, 1963


title: Mitä tapahtuikaan Baby Janelle?

text: Laurel-palkinnot, 1963


title: Mitä tapahtuikaan Baby Janelle?

text: Cannesin elokuvajuhlat, 1963


title: Mitä tapahtuikaan Baby Janelle?

text: Oscar-ehdokkuudet, 1963


title: Mitä tapahtuikaan Baby Janelle?

text: Golden Globe-ehdokkuudet, 1963


title: Mitä tapahtuikaan Baby Janelle?

text: BAFTA-ehdokkuudet, 1964


title: Mitä tapahtuikaan Baby Janelle?

text: Directors Guild of America-ehdokkuudet, 1963


title: Seututie 821

text: Seututie 821 on Siikalatvan kunnan alueella Vornasta Pihkalanrantaan johtava seututie. Tie haarautuu Pulkkilan Vornassa valtatieltä 4 ja päättyy Kestilän Pihkalanrannalla seututien 800 risteykseen. Tien pituus on noin 15 kilometriä.


title: Ready an’ Willing

text: Ready an' Willing on brittiläisen Whitesnaken neljäs studioalbumi, joka julkaistiin toukokuussa 1980. Albumi oli yhtyeen ensimmäinen, jolla soitti rumpali Ian Paice (joka oli ollut laulaja David Coverdalen ja kosketinsoittaja Jon Lordin kanssa Deep Purplessa vuosina 1973-1976), ja oli myös yhtyeen siihen mennessä menestynein, yltäen sijalle kuusi Ison-Britannian myyntilistoilla ja albumin ensimmäinen single, ”Fool for Your Loving”, ylsi sijalle 13 Britanniassa.Vuoden 2006 uudelleenmasteroidun version bonuskappaleet:


title: Seututie 822

text: Seututie 822 on Tyrnävältä Temmeksen taajamasta Kestilän taajaman kautta Pyhännälle johtava seututie. Tie haarautuu valtatieltä 4, risteää Kestilän taajamassa seututien 800 kanssa, ja päättyy Pyhännällä kantatien 88 risteykseen. Tien pituus on 78 kilometriä.


title: Seututie 822

text: Seututie 822 ja valtatie 28 tarjoavat vaihtoehdon valtatielle 22 reitillä Oulu–Kajaani.


title: Seututie 822

text: Aikaisemmin tie kulki useamman kunnan enklaavialueen halki. Sittemmin enklaavit ovat kuntaliitosten yhteydessä liitetty naapurikuntiin. Muun muassa tien varrella sijaitseva Temmekseen kuntaan kuulunut Kärsämän kylä liitettiin silloiseen Rantsilan kuntaan.


title: Mike Liut

text: Michael Dennis Liut (s. 7,tammikuuta 1956 Weston, Ontario, Kanada) on entinen kanadalainen jääkiekkomaalivahti. Mike Liut pelasi National Hockey Leaguessa 1979 - 1992 seuroinaan Hartford Whalers, Washington Capitals ja St. Louis Blues. Hän pelasi kaksi vuotta World Hockey Associationin Cincinnati Stingersissä.


title: Mike Liut

text: Liutin ura kohti ammattiliasuutta sai vauhtia hänen mentyään Bowling Green University -yliopistoon 1973. Päästyään kahdesti CCHA-sarjan tähtikentälliseen värvääjät kiinnittivät häneen huomionsa. St. Louis Blues varasi hänet sijalla 56 vuonna 1976, mutta NHL:n sijaan Mike Liut menikin kilpailevan WHA-liigan Cincinnati Stingersiin, jota edusti kaksi kautta. WHA:n alasajon jälkeen 1979 Blues lopulta hyödynsi varauksensa.


title: Mike Liut

text: Pelaajauran jälkeen Liut toimi Michiganin yliopiston joukkueen apulaisvalmentajana 1995–1998.


title: Turun klassillinen lukio

text: Turun klassillinen lukio on yksi Turun yhdestätoista lukiosta, joka syntyi Turun Klassikon lukion ja Juhana Herttuan lukion yhdistyessä 1. elokuuta 2013. Samoissa tiloissa toimii Turun iltalukio. Yleislukion lisäksi koulu on ilmaisun (aiemmin taideviestinnän) valtakunnallinen erityislukio. Taideviestintä, perinteet ja klassisen kulttuurin vaaliminen ovat osa koulun jokapäiväistä toimintakulttuuria.


title: Turun klassillinen lukio

text: Turun klassillinen lukio sijaitsee Linnankadun ja Eskelinkadun kulmassa VII kaupunginosassa keskustassa. Tällä paikalla on toiminut koulu aina vuodesta 1887 asti, jolloin paikalla sijaitsi Turun Suomalainen Lyseo.


title: Turun klassillinen lukio

text: Turun ja samalla koko maakunnan ensimmäinen oppikoulu perustettiin 19. maaliskuuta 1879. Yksityinen koulu sai nimekseen Turun Suomalainen Lyseo, ja sen tehtävänä oli vaalia länsimaista klassillista kulttuuriperintöä. Vuonna 1883 perustettiin Turun Suomalainen Valtiolyseo ja samalla yksityislyseo lakkasi ottamasta uusia opiskelijoita. Vuonna 1887 lyseot sulautuivat ja muodostivat Turun Suomalaisen Lyseon, ja samalla uusi koulu siirtyi Linnankadun ja Eskelinkadun kulmaan. Kun reaaliosasto oli erotettu erilliseksi kouluksi, vastasi Turun Suomalainen klassillinen lyseo (1903), myöhempi Turun klassillinen lyseo (1950) yksin perinteisestä tehtävästään. Ensimmäisten tyttöjen tultua kouluun 1972 muodostui Turun klassillinen yhteislyseo. Peruskoulujärjestelmän noudattama tapa nimittää koulu muun kuin tarkoitusperän mukaan pakotti Klassikon ottamaan nimet Eskelin koulu ja lukio vuonna 1976. Täyttäessään sata vuotta vuonna 1979 koulu sai takaisin nimen Turun Klassikon lukio, ja yläasteesta tuli Klassikon koulu. Vuonna 2013 Turun Klassikon lukio yhdistyi Juhana Herttuan ilmaisutaidon lukion kanssa Turun klassilliseksi lukioksi.


title: Turun klassillinen lukio

text: Klassillinen lukio on saanut valtakunnalliseksi koulutustehtäväkseen ilmaisulinjan. Lisäksi lukiossa vaalitaan perinteistä ja länsimaista klassista kulttuuria. Tämä näkyy useina aiheeseen liittyvinä kursseina sekä runsaana latinan kielen opetuksena; lukiossa on mahdollista suorittaa latinan kielen ylioppilastutkinto.


title: Turun klassillinen lukio

text: Turun Klassikot ry on Klassikon koulun ja lukion entisten oppilaiden yhdistys, joka perustettiin 13. helmikuuta 1963. Sen tarkoitus on toimia entisten oppilaiden keskinäisenä yhdyssiteenä sekä työskennellä koulun ja sen oppilaiden ja etenkin latinan kielen opetuksen hyväksi. Yhdistys on muun muassa jakanut stipendejä hyvästä latinan taidosta. 1970-luvulla peruskoulu-uudistuksen yhteydessä yhdistys taisteli latinan kielen aseman säilyttämiseksi koulun opetuksessa.


title: Yhdystie 8190

text: Yhdystie 8190 on Suomen tieverkon osuus Kestilästä Teerikaartoon. Tie haarautuu Kestilän kirkonkylällä seututieltä 800, kulkee Järvikylän läpi ja päättyy Kajaanin Vuolijoella seututien 879 risteykseen. Tien pituus on 37 kilometriä.


title: Yhdystie 8190

text: Tie on merkittävin väylä Kestilästä Kajaaniin. Ennen vuoden 1996 tiennumerouudistusta tie oli numeroitu maantieksi 819.


title: Metyylihydratsiini

text: Metyylihydratsiini on orgaaninen yhdiste, joka on huoneenlämmössä (20 °C) olomuodoltaan väritöntä hygroskooppista (kosteutta itseensä sitovaa) nestettä, jolla on ammoniakkia muistuttava haju. Sen kemiallinen kaava on CHN ja rakennekaava on CHNHNH. Metyylihydratsiinista käytetään myös nimityksiä "monometyylihydratsiini" ja "MMH".


title: Metyylihydratsiini

text: Metyylihydratsiinin moolimassa on 46,1 g/mol, sulamispiste –52,4 °C, kiehumispiste 87,5 °C, suhteellinen tiheys 0,874 g/cm (vesi = 1,0 g/cm), sekoittuu veteen, leimahduspiste –8,3 °C c.c., itsesyttymislämpötila 196 °C ja CAS-numero 60-34-4.


title: Metyylihydratsiini

text: Metyylihydratsiinia tuotetaan metyyliamiinin ja klooriamiinin välisellä reaktiolla tai vaihtoehtoisesti lähtöaineina voidaan käyttää bentsaldehydiatsiiniä ja dimetyylisulfaattia.


title: Metyylihydratsiini

text: Metyylihydratsiiniä käytetään rakettien polttoaineena, koska sen palaessa vapautuu suuri määrä energiaa. Yhdistettä on mahdollista käyttää myös synteettisessä kemiassa ja liuottimena.


title: Metyylihydratsiini

text: Lyhytaikainen altistus syövyttää silmiä, ihoa ja hengitysteitä. Aineelle altistumisesta voi seurata vaikutuksia keskushermostossa, maksassa ja veressä. Palaessaan muodostaa myrkyllisiä typen oksideja.


title: Metyylihydratsiini

text: Metyylihydratsiinia muodostuu elimistössä myös sienimyrkytyksen kautta, jos on syöty gyromitriinia sisältäviä sieniä, kuten esimerkiksi raakoja (ryöppäämättömiä) korvasieniä. Gyromitriini muuttuu elimistössä metyylihydratsiiniksi, joka on varsinainen myrkytyksen aiheuttaja. Metyylihydratsiini vaikuttaa keskushermostoon ja haittaa B-vitamiinin normaaleja toimintoja.


title: Naira

text: Naira on Nigerian virallinen valuutta. Sen ISO-valuuttatunnus on NGN, ja valuuttasymboli ₦. Naira jaetaan 100:n koboon. Nigerian naira otettiin käyttöön vuonna 1973, jolloin se korvasi Nigerian punnan suhteella 2 nairaa = 1 punta.


title: Naira

text: Käytössä on 50 kobon ja 1 ja 2 nairan kolikot, sekä 5, 10, 20, 50, 100, 200, 500 ja 1000 nairan setelit. Pienet kobo-arvot (½, 1, 5, 10 ja 25 koboa) poistettiin käytöstä helmikuun 28. päivään 2007 mennessä.


title: Jesse Pintado

text: Jesse Pintado (12. heinäkuuta 1969 Meksiko – 27. elokuuta 2006 Alankomaat) oli meksikolaissyntyinen kitaristi.


title: Jesse Pintado

text: Pintado muistetaan etenkin grindcore-yhtyeistä Terrorizer ja Napalm Death. Jesse Pintado oli yksi extrememusiikin uranuurtajista 1980- ja 1990-lukujen vaihteessa.


title: Jesse Pintado

text: Päihdeongelmien kanssa erityisesti 1990-luvulla taistellut Pintado raitistui ja muutti Alankomaiden Ridderkerkiin. Terrorizerin riveissä hän ehti levyttää vuonna 2006 uuden, eräänlaisen comeback-albumin "Darker Days Ahead". Hän kuitenkin menehtyi äkillisesti hollantilaisessa sairaalassa akuuttiin maksan vajaatoimintaan.


title: Plutokratia

text: Plutokratia (kreikaksi "rahavalta") on poliittinen järjestelmä, jossa kansalaisten yhteiskunnallisen vaikutusvallan pohjana on omaisuus, eikä esimerkiksi syntyperä. Tällaisessa valtiomuodossa valta jakautuu omaisuuden määrän ja yleisen kunnioituksen perusteella. Tuloerot ovat yleensä suuria tulonsiirtojen jäädessä pieniksi. Sana "plutokratia" on johdettu muinaiskreikan sanoista πλουτος ("plutos") ja κρατείν ("kratein"), jotka tarkoittavat ’rikkautta’ ja ’hallita’.


title: Plutokratia

text: Solonin yhteiskunnallinen uudistus Ateenassa 500-luvun alussa eaa. ja kansalaisten jakaminen neljään varallisuusluokkaan on hyvä esimerkki tästä järjestelmästä. Myös eräiden Sisilian kreikkalaisten siirtokuntien ja Rooman tasavallan hallintojärjestelmissä oli plutokratian piirteitä. Noam Chomsky on kutsunut Yhdysvaltoja "plutokratiaksi, joka on vain naamioitunut demokratiaksi".


title: Ristiluu

text:
Ristiluu () koostuu viidestä yhteen sulautuneesta ristinikamasta. Se muodostaa yhdessä lonkkaluun kanssa luisen lantiorenkaan. Yläosastaan ristiluu niveltyy alimpaan lannenikamaan, sivuilta lonkkaluihin ja alhaalta häntäluuhun.
Ristiluun tasolla ei ole enää selkäydintä, mutta monet selkäydinhermojen juuret kulkevat sen sisällä olevassa ristiluukanavassa.
Ristiluu on vahva luu, ja se murtuu harvoin. Murtumisen syinä on yleensä liikenneonnettomuus tai voimakas isku suoraan luuhun.


title: Ristiluu

text: Nimensä ristiluu on saanut hevosen ristiluusta, joka irrotettuna ja pystyyn nostettuna muistuttaa krusifiksia.


title: Ristiluu

text: Ristiluun tienoota kutsutaan ristiseläksi.


title: Rotkorakkeli

text: Rotkorakkeli ("Onychognathus tristramii") on kottaraisten heimoon kuuluva varpuslintu. Laji on saanut tieteellisen nimensä englantilaisen Henry Baker Tristramin mukaan.


title: Rotkorakkeli

text: Linnun pituus on 24–27 cm, siipien kärkiväli 44–45 cm ja paino 100–140 g. Kottaraista hivenen pitempi ja hoikempi lintu. Koiraan puku on kokomusta lukuun ottamatta oranssin väristä käsisiipeä, joka näkyy vasta linnun lentäessä. Naaras on harmaampi. Silmä on punertava. Seurallinen laji, joka elää pienissä parvissa paitsi pesimäaikaa, jolloin parit pesivät yksittäin. Äänekäs, kuten useimmat kottaraiset, mutta laulu on melko hiljainen ja vaatimaton.


title: Rotkorakkeli

text: Esiintyy sangen pienellä alueella Lähi-idässä, Israelista Arabian niemimaan länsiosiin. Runsastunut ainakin Israelissa. Paikkalintu, mutta pesimäajan ulkopuolella parvet liikkuvat laajalti. Lajin elinalueen koko on 100 000–1 000 000 neliökilometriä ja sen kanta on elinvoimainen. Lajia ei ole tavattu Suomessa.


title: Rotkorakkeli

text: Vuoristojen rotkot ja laaksot, nykyään yhä enenevässä määrin kaupungeissa ja teollisuusalueilla. Vierailee myös kaatopaikoilla.


title: Rotkorakkeli

text:
Pesä sijaitsee rotkon tai kalliojyrkänteen hyllyllä tai kolossa, tai korkean betonirakennuksen kolossa tai ulkonemassa. Se on rakennettu oksista ja risuista, joskus myös tuoreista akaasian oksista, sekä vuorattu karvoilla, höyhenillä ja paperinpaloilla. Turkoosin värisiä munia on 3–5 ja naaras hautoo niitä noin 16 päivää. Molemmat emot huolehtivat poikasista, jotka ovat lentokykyisiä 28-31 päivän ikäisinä. Noin 2 viikkoa tästä ne itsenäistyvät ja muodostavat nuorten lintujen parvia.
Ruokailee tavallisesti parvissa. Syö hedelmiä ja selkärangattomia. Laitumilla kuljeskelevista eläimistä, kuten naudoista, aaseista ja kameleista, se käy poimimassa loisia ja muita ötököitä. Kauriista se tutkii etenkin pään ja peräaukon tienoon.


title: Det Tapte Liv

text: Det Tapte Liv on norjalaisen black metal -yhtye Antestorin EP-levy, joka julkaistiin vuonna 2004.


title: Det Tapte Liv

text: Ep sisältää ylijääneitä kappaleita vuonna 2005 julkaistun "The Forsaken" -albumin levytyssessioista. Levyllä on kaksi varsinaista kappaletta ("Rites of Death" ja "Med Hevede Sverd") sekä kolme rauhallista piano- ja kosketinsoitinistrumentaalia. Ep:n kappalerakenteet ovat progressiivisia ja sisältävät paljon tempovaihteluja. Imperiumi.net-sivuston Pekka Ryhänen antoi levylle 9 pistettä 10:stä ja kuvailee tyyliä "moderniksi, taiteelliseksi ja nopeaksi dark metaliksi".


title: Det Tapte Liv

text: "Det Tapte Livia" painettiin ensin 1000 kappaleen erikoispainos mustassa heavy printer -boksissa, jonne myös tulevan albumin digipakversio mahtuisi. Myöhemmin EP:stä julkaistiin varsinainen painos eri ulkoasulla ja Necrolordin (Kristian Wåhlin) kansitaiteen kera.


title: Det Tapte Liv

text: Ep:n virallisen painoksen kannessa on kuvattu Borgundin sauvakirkko. Ep:n ja "The Forsaken" -albumin kannet muodostavat yhdessä yhtenevän maiseman.


title: Toimalaiset

text: Toimalaiset () olivat suomalais-ugrilainen kansa ja kieliryhmä, joka asui Arkangelin alueella Vienanjoen vesistöalueen eteläosassa. Toimalaiset mainitaan venäläisissä kronikoissa. Heidän mukaansa ovat saaneet nimensä Ylinen ja Alinen Toimajoki, jotka laskevat Vienajokeen. Toimalaisiin kuuluvat venäläisten kronikoiden taipaleentakaiset tšuudit sekä Aleksandr Matvejevin mainitsemat pohjoiset itämerensuomalaiset kansat (, ).


title: Toimalaiset

text: Eugene Helimski: The "Northwestern" Group of Finno-Ugric Languages and its Heritage in the Place Names and Substratum Vocabulary of the Russian North, ISBN 952-10-2852-1, ; ISBN 952-10-2928-5 (PDF) (alkuperäinen teksti kommentoitu)


title: Yleistynyt ahdistuneisuushäiriö

text: Yleistynyt ahdistuneisuushäiriö on pitkäaikainen ahdistuneisuuden tila, joka ei ole luokiteltavissa miksikään muuksi ahdistuneisuushäiriötyypiksi.


title: Yleistynyt ahdistuneisuushäiriö

text: Yleistyneen ahdistuneisuushäiriön oireet ovat jatkuva ahdistus ja huolestumisen tunne, jotka eivät esiinny kohtauksittain toisin kuin esimerkiksi paniikkihäiriössä. Sairaus puhkeaa monesti jo lapsuus- tai nuoruusiällä.


title: Yleistynyt ahdistuneisuushäiriö

text: Yleistyneessä ahdistuneisuushäiriössä potilas on aina ylenmääräisen huolestunut ja murehtii erilaisia asioita. Huolenaiheita saattavat olla esimerkiksi terveydentila, ihmissuhteet tai taloudellinen tilanne. Ahdistuksen tunne on luonnollista vaikeissa elämänvaiheissa, ja yleistyneestä ahdistuneisuushäiriöstä onkin kyse vain, kun huolet ovat selvästi liioiteltuja. Sairauteen saattaa liittyä myös fyysisiä oireita, kuten takykardiaa, pistelyä, monenlaisia kipuja ja tihentynyt virtsaamisen tarve.


title: Yleistynyt ahdistuneisuushäiriö

text: Pitkäaikaista ahdistuneisuutta saattaa seurata masennus, ja joillakin potilailla on sekä masennus että yleistynyt ahdistuneisuushäiriö samanaikaisesti. Jatkuva ja tasoltaan vaikea ahdistus saattaa altistaa paniikkihäiriökohtauksille. Useilla potilaista esiintyy yleistyneen ahdistuneisuushäiriön ohella sosiaalisten tilanteiden pelkoa.


title: Yleistynyt ahdistuneisuushäiriö

text: Yleistynyt ahdistuneisuushäiriö on verrattain tavallinen vaiva. Siitä kärsii arviolta noin 4–7 prosenttia väestöstä. Suurimpaan riskiryhmään kuuluvat naispuoliset ja alle 30-vuotiaat henkilöt.


title: Yleistynyt ahdistuneisuushäiriö

text: Lähes puolella yleistyneestä ahdistuneisuushäiriöstä kärsivistä esiintyy alkoholin ongelmakäyttöä.


title: Yleistynyt ahdistuneisuushäiriö

text: Sairautta hoidetaan terapialla ja oireita lievittävällä lääkityksellä. Myös masennuslääkkeiden on todettu auttavan joitakin potilaita.


title: Yleistynyt ahdistuneisuushäiriö

text: Yleistynyt ahdistuneisuushäiriö puhkeaa keskimäärin nuorempana kuin muut ahdistushäiriöt.


title: Yleistynyt ahdistuneisuushäiriö

text: Eri psykoterapioilla voidaan pyrkiä ahdistuneisuusherkkyyden ja epävarmuudentunteiden vähentämiseen sekä vaikeiden tilanteiden hallinnan parantamiseen. Varsinkin käyttäytymis- ja kognitiivisista terapioista on saatu myönteisiä tuloksia samoin kuin tukea antavista terapioista. Fisherin ja Durhamin kuusi tutkimusta sisältävässä meta-analyysissa yleistyneen ahdistuneisuushäiriön oireet lievittyivät noin 60 prosentilla, mutta toipuneita oli vain noin 40 prosenttia potilaista. Eri terapiamuodoista kognitiivis-behavioraalinen terapia oli tehokkain, mutta potilaat hyötyivät myös relaksaatioterapiasta, jossa potilaiden kyvyttömyyteen rentoutua voidaan vaikuttaa esimerkiksi biofeedbackin keinoin. Vaikka kognitiivis-behavioraalista terapiaa voidaan toteuttaa sekä yksilö- että ryhmäterapiana, oli yksilöterapia tehokkaampaa. Potilas tarvitsee usein pitkäkestoista terapiaa toimintakyvyn parantamiseksi.


title: Yleistynyt ahdistuneisuushäiriö

text: Bentsodiatsepiineja on käytetty ahdistuslääkkeinä paljon jo 1960-luvulta lähtien. Niihin liittyy kuitenkin runsaasti epäkohtia, joita ovat muun muassa siedon kehittyminen ja fyysinen riippuvuus. Siedon kehittymisestä johtuen potilas joutuu jatkuvasti nostamaan lääkeannosta saadakseen saman tehon, ja siksi bentsodiatsepiineja suositellaan vain lyhytaikaiseen käyttöön.


title: Yleistynyt ahdistuneisuushäiriö

text:
Eräissä ahdistuneisuushäiriöissä käytetään myös pieniä annoksia
neuroleptejä. Neurolepteillä on kuitenkin bentsodiatsepiinejä merkittävästi suurempi sivuvaikutusten riski.


title: Yleistynyt ahdistuneisuushäiriö

text: Uudempia lääkkeitä ovat buspironi (kauppanimi Buspar), venlafaksiini (kauppanimi Efexor) ja duloksetiini (kauppanimi Cymbalta), joiden teho ahdistukseen tulee hitaasti noin kahden kolmen viikon kuluttua. Vuonna 2006 Euroopan unionissa käyttöaiheen "yleistynyt ahdistuneisuushäiriö" sai uusi lääkeaine pregabaliini (kauppanimi Lyrica), joka tehoaa yleistyneeseen tuskaisuuteen nopeasti.


title: Yleistynyt ahdistuneisuushäiriö

text: Niin sanotut selektiiviset serotoniinin takaisinoton estäjät (SSRI) voivat tehota yleistyneen tuskaisuuden hoidossa. Hoitovasteen saavuttamiseen menee kuitenkin huomattavasti enemmän aikaa kuin esimerkiksi masennusta tai muita ahdistuneisuushäiriöitä hoidettaessa. Paroksetiini on ainoana SSRI-lääkkeenä saanut indikaation "yleistynyt ahdistuneisuushäiriö". Usein potilas kuitenkin joutuu käyttämään eri lääkkeitä oireiden hillitsemiseksi.


title: Yleistynyt ahdistuneisuushäiriö

text:
DSM-IV-TR:n mukaan tulee seuraavien kriteereiden täyttyä, jotta potilaalla voidaan todeta olevan yleistynyt ahdistuneisuushäiriö.Ahdistus on yleistynyttä ja pitkäaikaista, mutta se ei rajoitu mihinkään erityisiin ympäristön olosuhteisiin eikä edes pääasiallisesti liity sellaisiin (ts. se on ”vapaasti ajelehtivaa”). Hallitsevat oireet ovat vaihtelevia, mutta niihin kuuluu yleensä
jatkuvaa hermostuneisuutta, vapinaa, lihasjännitystä, hikoilua, heikotusta, sydämentykytystä, huimausta ja ylävatsavaivoja. Myös lisääntynyt asioiden murehtiminen ja huolestuneisuus ovat tavallisia oireita. Henkilö ilmaisee usein pelkoja, että hän itse
tai hänen omaisensa pian sairastuisivat tai joutuisivat onnettomuuteen. Häiriö on tavallisempi naisilla kuin miehillä, ja siihen liittyy usein pitkäaikaisia ulkoisia rasitustekijöitä. Oirekuva on pitkäaikainen ja muuttuva, ja oireiston kulku vaihtelee.
Diagnostiset kriteerit:
A. Vähintään kuuden kuukauden ajan on esiintynyt korostunutta jännittyneisyyttä, huolestuneisuutta ja pelokkuutta suhteessa arkipäivän tapahtumiin ja ongelmiin.
B. Esiintyy vähintään neljä seuraavista oireista, joista yhden täytyy olla jokin oireista 1–4:


title: Yleistynyt ahdistuneisuushäiriö

text:
Autonomisen kiihotustilan oireet:
(1) sydämentykytys tai tunne, että sydän hakkaa, tai kohonnut pulssi,
(2) hikoilu,
(3) vapina tai
(4) suun kuivuminen, joka ei johdu nestehukasta tai lääkityksestä


title: Yleistynyt ahdistuneisuushäiriö

text:
Rinnan ja vatsan alueen oireet:
(5) hengitysvaikeudet,
(6) tukehtumisen tunne,
(7) rintakipu tai epämiellyttävä tunne rinnassa tai
(8) pahoinvointi tai vatsakipu (esim. vatsanväänteet)


title: Yleistynyt ahdistuneisuushäiriö

text:
Psyykkiset oireet:
(9) pyörryttävä, huimaava, sekava tai horjuva olotila,
(10) tunne siitä, että ympäristö on epätodellinen (derealisaatio) tai että itse on kuin jossain kaukaisuudessa tai "poissa tästä maailmasta" (depersonalisaatio),
(11) pelko itsehallinnan menettämisestä, sekoamisesta tai tajunnan menettämisestä tai
(12) kuolemanpelko


title: Yleistynyt ahdistuneisuushäiriö

text:
Yleisoireet:
(13) kuumat aallot tai vilunväristykset tai
(14) ihon puutuminen tai pistely


title: Yleistynyt ahdistuneisuushäiriö

text:
Jännitysoireet:
(15) lihasjännitys, -säryt tai -kivut,
(16) levottomuus ja kykenemättömyys rentoutua,
(17) hermostuneisuuden tunne tai
(18) nielemisvaikeudet tai palan tunne kurkussa


title: Yleistynyt ahdistuneisuushäiriö

text:
Muut oireet:
(19) korostuneet reaktiot yllättävissä tilanteissa tai herkkyys pelästyä,
(20) keskittymisvaikeudet tai mielen tyhjäksi pyyhkiytyminen ahdistuksen tai huolestuneisuuden takia,
(21) jatkuva ärtyneisyys tai
(22) huolestuneisuuden aiheuttama nukahtamisvaikeus


title: Yleistynyt ahdistuneisuushäiriö

text: C. Häiriö ei täytä masennusjakson (F32), paniikkihäiriön (F41.0), pelko-oireisen häiriön (F40), pakko-oireisen häiriön (F42) tai hypokondrisen häiriön (F45.2) kriteerejä.


title: Yleistynyt ahdistuneisuushäiriö

text:
D. {Tavallisimmat poissulkudiagnoosit}: Ahdistuneisuus ei aiheudu elimellisestä sairaudesta, kuten hypertyreoosista (E05), elimellisestä mielenterveyden häiriöstä (F00-F09) tai päihteiden käytöstä (F10-F19), esimerkiksi amfetamiinin käytöstä tai
bentsodiatsepiinien vieroitusoireista.


title: Yleistynyt ahdistuneisuushäiriö

text:
Huom!
Ohimenevät masennusoireet tai muuntyyppiset oireet eivät poissulje tätä diagnoosia. Lapsilla pääasialliset oireet voivat olla somaattisia tai ilmetä tarpeena kuulla asioita vakuuteltavan toistuvasti.


title: Matt Pelissier

text: Matt Pelissier oli My Chemical Romancen rumpali ennen Bob Bryaria. Juuri hän auttoi MCR:n nokkamiestä, Gerard Wayta vuoden 2001 syyskuun 11. päivien iskujen jälkeen.


title: Matt Pelissier

text: Gerard Way ja Matt olivat ystäviä lukiossa. 9. 11. hyökkäysten jälkeen, jolloin he kaksi tapasivat baarissa. He päättivät perustaa My Chemical Romancen ja he kutsuivat Pelissierin vanhan ystävän, Ray Toron liittymään mukaan. He kolme nauhoittivat heidän ensimmäisen demonsa Pelissierin ullakolla. Matt ja Gerard tekivät yhdessä kappaleen 'Skylines And Turnstiles', josta tuli My Chemical Romancen ensimmäinen kappale.


title: Matt Pelissier

text: Sillä aikaa, kun Gerard Way oli vieroituksessa, yhtyeen muut jäsenet joutuivat pyytämään Pelissieria jättämään bändin; he tunsivat etteivät pystyneet enää soittamaan hänen kanssaan.


title: Matt Pelissier

text: Jouduttuaan ulos yhtyeestä Pelissier oli vihainen jonkin aikaa, mutta tuon ajan jälkeen hän ei ole ottanut yhteyttä My Chemical Romancen poikiin. Hän on nyt mekaanikko.


title: Cadacross

text: Cadacross on hämeenlinnalainen, vuonna 1997 perustettu folk/power/melodinen death metal -yhtye. Yhtyeen ensituotanto oli muodoltaan death metal -musiikkia, joka myöhemmin muuttui enemmän Children of Bodomin ja Northerin tyyliseksi. Aluksi vokalistina toimi Georg Laakso, joka siirtyi pelkästään kitaristiksi toisen albumin kohdalla.


title: Cadacross

text: Yhtyeen jatkaminen on nykyisellään epävarmaa Georg Laakson loukkaannuttua auto-onnettomuudessa, joka pakotti Laakson vetäytymään kitaransoitosta.


title: Pelson luonnonpuisto

text: Pelson luonnonpuisto on Pohjois-Pohjanmaalla Siikalatvan kunnassa sijaitseva vuonna 1981 perustettu 1 813 ha:n suuruinen luonnonpuisto. Luonnonpuisto koostuu Tuulisuon ja Venenevan alueista, jotka ovat erittäin edustavia ja yhtenäisiä Pohjois-Pohjanmaan karujen aapasoiden kokonaisuuksia.


title: Pelson luonnonpuisto

text: Venenevan pesimälinnustoon kuuluvat kaikki Pohjois-Pohjanmaan eteläosissa tavattavat suolintulajit.


title: Tools of Destruction

text: Tools of Destruction on Thunderstonen kolmas studioalbumi, joka julkaistiin 18. huhtikuuta 2005 levymerkillä Nuclear Blast. Albumi julkaistiin myös Yhdysvalloissa 28. kesäkuuta 2005.


title: Tools of Destruction

text: Albumi debytoi Suomen virallisen listan sijalla 18, ja putosi seuraavalla listaviikollaan sijalle 33.


title: Terrorizer

text: Terrorizer on vuonna 1986 perustettu yhdysvaltalainen grindcore-yhtye. Yhtyeen merkitys extrememusiikissa on merkittävä, vaikka se on julkaissutkin ainoastaan kolme albumia. Yhtyeen hajoamisen jälkeen sen jäsenet liittyivät muihin merkittäviin extreme metal yhtyeisiin kuten Morbid Angel ja Napalm Death. Yhtyeen kitaristi, Jesse Pintado menehtyi maksan vajaatoimintaan juuri kun "Darker Days Ahead" -albumin nauhoitukset oli saatu valmiiksi. Yhtye julkaisi uuden "Hordes of Zombies" albumin vuonna 2012


title: Eppu Nuotio

text: Eija-Riitta ”Eppu” Nuotio (o.s. "Silvennoinen", s. 13. helmikuuta 1962 Iisalmi) on suomalainen kirjailija ja näyttelijä. Hän työskentelee myös ilmaisutaidon opettajana, suomentajana, ohjaajana ja näytelmäkirjailijana.


title: Eppu Nuotio

text: Nuotion kirjallinen tuotanto sisältää lastenkirjoja, tv-ohjelmia, kuunnelmia, näytelmiä, musikaaleja, konserttikäsikirjoituksia ja romaaneja. Hänen aikuisille suunnattua tuotantoaan ovat esimerkiksi "Varkaus-sarja" ja toimittaja Pii Marinista kertovat jännitysromaanit. Nuotio on kirjoittanut myös kolumneja ja jatkokertomuksia eri lehtiin. Hän on ollut vuodesta 2002 alkaen Unicefin hyvän tahdon lähettiläs. Nuotio on osuuskuntamuotoisen kustantamo Crime Timen perustajajäsen.


title: Eppu Nuotio

text: Näyttelijänä Nuotio on toiminut muun muassa teattereissa ja televisiosarjoissa "Tuliportaat" (1998), "Kesäkerttu" (1998–1999) ja "Sisaret" (2003).


title: Eppu Nuotio

text: Nuotio syntyi Iisalmessa ja valmistui ylioppilaaksi Iisalmen lukiosta 1981. Vuonna 1981 Nuotio työskenteli Rauman Kaupunginteatterissa ja vuodet 1988–1992 Jyväskylän kaupunginteatterissa. Hän näytteli vuonna 1985 ilmestyneessä Rauni Mollbergin "Tuntematon sotilas" -elokuvassa lotta Kotilaista taiteilijanimellä Eeva-Riitta Rantanen. Hänet on myös nähty televisiossa muun muassa käsikirjoittamassaan sarjassa "Sisaret" (2003) ja draamasarjassa "Tuliportaat". Vuosina 1998 ja 1999 Nuotio esiintyi televisiossa sanavalmiina tähtitoimittaja Kerttu Ströminä viihdesarjassa "Kesäkerttu" ja haastatteli ihmisiä eri aloilta pilke silmäkulmassa.


title: Eppu Nuotio

text: Nuotion kirjallinen tuotanto ulottuu romaaneista musiikkivideoiden ja konserttien käsikirjoituksiin.


title: Eppu Nuotio

text: Vuonna 1997 Nuotion lastenkirja "Etsivätoimisto Jalka & Lamppu ja ihmeellinen tapaus" oli Finlandia Junior -palkintoehdokkaana.


title: Eppu Nuotio

text: Nuotio on tehnyt paljon yhteistyötä Tuutikki Tolosen kanssa. Vuonna 2005 he dramatisoivat Oulun kaupunginteatteriin lastennäytelmän "Mestaritontun seikkailut" Aili Somersalon kirjan pohjalta. He ovat kirjoittaneet nuortenkirjat "Unienvaihtaja" (2005) ja "Kuunsulka" (2006), monikulttuurisen ja -kielisen "Pensionaatti Onnela" -sarjan sekä kaksi Sari Airolan kuvittamaa, pienestä Leonardo-pojasta kertovaa kirjaa, "Leonardo Leijonavauva" (2008) ja "Leonardon työt" (2009).


title: Eppu Nuotio

text: Vuonna 2010 Nuotio sai Otavan kirjasäätiön Kaarina Helakisa -palkinnon monipuolisesta työstä lasten- ja nuortenkirjailijana.


title: Eppu Nuotio

text: Nuotion vuosina 2003–2005 ilmestynyt kolmiosainen "Varkaus"-sarja kertoo Annukka Lehmuksesta, joka on syntynyt samana päivänä, kun Marilyn Monroe kuolee. Ensimmäinen osa, "Peiton paikka" (2003), käsittelee Annukan lapsuutta 1960-luvun Varkaudessa. Toinen osa, "Neitsytmatka" (2004), keskittyy Annukan teinivuosiin. Viimeinen osa, "Onnellinen loppu" (2005), kertoo Annukan elämästä neljänkympin kriisin varjossa 2000-luvun alun Helsingissä.


title: Eppu Nuotio

text: Jännityskirjailijana Nuotio debytoi vuonna 2006 romaanillaan "Musta". Siinä lounaissuomalaiseen pikkukaupunkiin muuttanut tummaihoinen naistoimittaja Pii Marin seikkailee sarjamurhaajan jäljillä. Teokseia on verrattu Leena Lehtolaisen ja Liza Marklundin tuotantoon.


title: Eppu Nuotio

text: Kuusiosaisen sarjan muut osat ovat "Kosto" (2007), "Maksu" (2008), "Varjo" (2009), "Paine" (2010) ja keväällä 2011 ilmestynyt sarjan päättävä "Loppu". Ensimmäisessä osassa liikutaan tositelevision maailmassa ja toisessa selvitetään lapsenryöstöä ja Kirkkonummen metsissä tapahtunutta pahoinpitelyä. Kolmannen osan tapahtumat käynnistyvät kun nuori musliminainen löydetään surmattuna hääpuvussaan ja sarjan viidennessä osassa valokeila kääntyy piinaavaa parisuhdetta kohti. Sarjan viimeisessä osassa Henna ja Mikko ostavat unelmiensa talon, joka osoittautuu homepesäkkeeksi. Kun kauppiasta aletaan etsiä, hänen huomataan kadonneen jäljettömiin.


title: Eppu Nuotio

text: Yhteistyössä Tiina Brännaren kanssa kirjoitetut musikaalit kuten "Marilyn", "Delilah", "LIz" ja "Huone 112" on käännetty englanniksi ja saksaksi ja heitä ja heidän musikaalejaan edustaa suuri saksalainen teatteriagentuuri Gallissas.


title: Eppu Nuotio

text:
Nuotio on naimisissa muusikko ja ohjaaja Kurt Nuotion kanssa. Heillä on kolme lasta. Perhepiiriin kuuluvat myös Kurt Nuotion aikuiset pojat. Nuotiot asuivat pitkään Kemiönsaaren kunnassa Hiittisten saaristossa, josta muuttivat 2014 Berliiniin.
Lähde


title: Puolan offensiivi

text: Puolan offensiivi, Puolan taistelu, taistelu Puolasta, Puolan valtaus, Saksan–Puolan sota 1939 tai Puolan sotaretki, saksalaiselta koodinimeltään Fall Weiß (’"Tapaus valkoinen"’) oli toisen maailmansodan aloittanut Saksan hyökkäys Puolaan 1. syyskuuta 1939. Yhdistynyt kuningaskunta ja Ranska julistivat sen jälkeen Saksalle sodan Puolalle antamiensa turvatakuiden mukaan.


title: Puolan offensiivi

text: Puolan offensiivi tuli poliittisesti mahdolliseksi sen jälkeen, kun Saksa ja Neuvostoliitto olivat solmineet keskenään Molotov–Ribbentrop-sopimuksen 23. elokuuta 1939. Sopimus takasi Saksalle Neuvostoliiton puolueettomuuden siinä tapauksessa, että Saksa hyökkäisi Puolaan. Neuvostoliitto puolestaan hyökkäsi Puolaan 17. syyskuuta 1939 ja miehitti sen itäosat oman ilmoituksensa mukaan slaaveja suojellakseen. Tämä tapahtui kaksi päivää sen jälkeen, kun se oli saanut aikaan rauhan Japanin vastaisessa rajasodassa, jota Japanin Kwantungin armeija oli käynyt Mongolian kansantasavaltaa vastaan Halhin-Golin taisteluissa.


title: Puolan offensiivi

text: Puola oli uskonut pystyvänsä selviämään lukumääräisesti suuren armeijansa turvin Saksan hyökkäyksestä aluksi paljolti omin voimin, kunnes Britannia ja Ranska ehtisivät avuksi. Teknisesti ja taktisesti Puolan asevoimat kuitenkin osoittautui vanhentuneeksi Saksan armeijaan verrattuna. Ranska olisi kyennyt hyökkäämään Siegfrid-linjalle, mutta se tyytyi tekemään vain yhden hyökkäyksen Saarlandiin kiellolla edetä Siegfried-linjan lähelle. Näin ollen Ranska ei tosiasiassa keventänyt Puolaan kohdistunutta painetta, vaan mahdollisti Saksan tehokkaan hyökkäyksen jatkamisen Puolassa. Britannialla puolestaan ei ollut merkittävää määrää maavoimia Puolaan lähetettäväksi, joten Puola käytännössä joutui taistelemaan Britannian ja Ranskan turvallisuustakuusta ja sodanjulistuksesta huolimatta yksin.


title: Puolan offensiivi

text: Puolan turvallisuuspoliittinen asema muuttui ratkaisevasti, kun Saksa ja Neuvostoliitto solmivat Molotov–Ribbentrop-sopimuksen elokuun loppupuolella 1939. Sopimuksen salaisessa lisäpöytäkirjassa Puola jaettiin kahtia Saksan ja Neuvostoliiton kesken. Tämän jälkeen sopimuksen osapuolet keskittivät joukkojaan Puolan rajoille. Puola vastasi mobilisoiden omat joukkonsa elokuun lopussa, sodan kynnyksellä.


title: Puolan offensiivi

text: Saksalaiset lavastivat aamuyöllä 1. syyskuuta 1939 rajaselkkauksen, josta syyttivät puolalaisia. ”Rauhanomaiselle laivastovierailulle” Danzigin satamaan muutama päivä aiemmin saapunut taistelulaiva Schleswig-Holstein ampui sodan ensimmäiset laukaukset klo 04.45 kohti pientä puolalaista varuskuntaa, käynnistäen toisen maailmansodan ensimmäisen taistelun. Joidenkin historioitsijoiden mukaan Luftwaffen pommittajien ensimmäiset pommit osuivat sairaalaan ja kirkkoon Wieluńissa viittä minuuttia aiemmin.


title: Puolan offensiivi

text: Pian tämän jälkeen Saksan armeija vyöryi rajan yli. Adolf Hitler puhui aamulla radiossa: ”Viime yönä puolalaiset vakinaisten maavoimien sotilaat ensimmäisen kerran tulittivat aluettamme. Kello 5.45 me aloimme vastata tuleen, ja tästä lähtien pommeihin vastataan pommeilla.” Sota oli syttynyt.


title: Puolan offensiivi

text: Saksalaiset hyökkäsivät 53 divisioonan voimin, joita tuki 1 600 lentokonetta. He hyökkäsivät koko Saksan ja Puolan rajan leveydeltä. Komentajana toimi kenraali Walther von Brauchitsch. Virallinen nimi operaatiolle oli "Tapaus valkoinen". Saksalaisten tavoitteena oli nopealla saarrostuksella lamaannuttaa Puolan joukot (salamasota) katkaisemalla niiden huolto- ja viestiyhteydet. Ranskalaiset sotilasasiantuntijat olivat saarrostusvaaran vuoksi suositelleet, etteivät puolalaiset edes yrittäisi puolustaa Puolan käytävää. Puolalaiset kuitenkin yrittivät puolustaa myös sitä. Puolan käytävän menettäminen merkitsi meriyhteyden katkeamista Isoon-Britanniaan.


title: Puolan offensiivi

text: Puolalaisilla oli 24 divisioonaa sijoitettuna ympäri rajaa. Puolalaisten joukot olivat kuitenkin riittämättömät turvaamaan koko rajaa, eivätkä puolalaiset sotilaskomentajat suostuneet vetäytymään sisälle maahan. Heidän ilmavoimansa tuhottiin sodan ensimmäisinä päivinä. Panssarituki puuttui täysin. Ilmaylivoimansa vuoksi Saksa kykeni salamasotaan: pitkälle meneviin syöksypommituksiin sekä panssarikiilojen iskuihin syvälle puolustajan asemiin.


title: Puolan offensiivi

text: Wehrmacht nujersi nopeasti rajan pinnassa olleet puolalaiset eivätkä vahvistuksetkaan kyenneet pysäyttämään saksalaisia. Hyökkäyksen johdosta Iso-Britannia ja Ranska, jotka olivat taanneet Puolan itsenäisyyden, julistivat sodan Saksalle 3. syyskuuta 1939. Ne eivät kuitenkaan tehneet riittäviä sotilaallisia toimia Puolan hyväksi.


title: Puolan offensiivi

text: Vaikka Isolla-Britannialla oli vahvin laivasto ja melko vahvat ilmavoimat, sillä ei ollut yleistä asevelvollisuutta eikä sen vuoksi laajaa maa-armeijaa koossa laivattavaksi Ranskaan. Ranskalla puolestaan olisi ollut sotavoimaa käytettäväksi Saksaa vastaan länsivallilla ("Westwall"), mutta Ranskan poliittinen johto ei sallinut kuin yhden hyökkäyksen Saarlandiin siten, että joukoilla oli kielto edetä kilometriä lähemmäs länsivallia. Länsirintamalla alkoi valesota, joka ei estänyt Saksaa jopa tilapäisesti vähentämästä liikekannallepanoastetta Puolan valloituksen jälkeen.


title: Puolan offensiivi

text:
Saksan joukot pääsivät nopeasti syvälle Puolaan. Jo 6. syyskuuta Puolan hallitus poistui Varsovasta käskien joukkojaan vetäytyä Narewin, Veikselin ja San-joen linjalle. Samana päivänä saksalaiset valtasivat Krakovan. Jo kahta päivää myöhemmin kenraali Walther von Reichenaun komentama Saksan 10. armeija oli Varsovan laitamilla. Samaan aikaan kenraali Wilhelm Listin 14. armeija oli Sanjoella Przemyslin ympäristössä, kun taas kenraali Heinz Guderianin joukot pääsivät Bugjoelle Varsovan itäpuolella.
9. syyskuuta Puola aloitti kymmenen divisioonan voimin vastahyökkäyksensä kenraali Tadeuz Kutrzebanin johdolla. Hyökkäys yli Bzurajoen Saksan 10. armeijaa vastaan on puolalaisten onnistunein koko sodan aikana. Kutnon taistelussa saavutettu menestys jäi kuitenkin lyhytaikaiseksi.
16. syyskuuta mennessä Varsova oli piiritetty, ja puolalaiset pitävät siellä pintansa 27. syyskuuta asti. Lvovin länsipuolella Saksan 14. armeija juuttui kiinni taisteluun, kun taas muualla saksalaisten eteneminen on voimakasta. Seuraavana päivänä puna-armeija aloitti hyökkäyksensä Puolaan. Se kohtasi vähäistä vastarintaa, sillä Puolan joukot taistelivat saksalaisia vastaan. Puolalle muodostettiin pakolaishallitus. Myös Puolan armeija tajusi tilanteen toivottomuuden ja viimeiset taistelevat yksiköt antautuivat 30. syyskuuta 1939. Miehitysvyöhykkeitä erotti Bugjoki.


title: Puolan offensiivi

text: Suurin osa Puolan laivastosta pakeni Isoon-Britanniaan jatkaakseen taistelua myöhemmin. Samoin tuhannet sotilaat etsivät tiensä länsiliittoutuneiden alueille Romanian ja Itämeren kautta. Ison-Britannian joukoissa taistelleet puolalaiset osallistuivat myöhemmin lukuisiin Ison-Britannian operaatioihin Saksaa vastaan.


title: Puolan offensiivi

text: Adolf Hitlerin ja Josif Stalinin joukot pitivät yhteisen voitonparaatin 25. syyskuuta 1939 Puolan Brest-Litovskissa Puolan valtaamisen kunniaksi. 28. syyskuuta sovittiin miehitysalueiden jaosta, ja rajalinja noudatti pääosin jo vuonna 1919 Puolan itärajaksi ehdotettua Curzonin linjaa.


title: Puolan offensiivi

text: Puolan pakolaishallitus kokoontui ensin Pariisiin ja siirtyi myöhemmin Lontooseen. Saksa perusti Puolaan hirmuhallinnon, jonka aikana murhattiin miljoonia puolalaisia siviilejä ja juutalaisia. Työkuntoiset miehet pakotettiin pakkotyöhön huonoihin oloihin ilman palkkaa. Aluksi juutalaiset pakotettiin ghettoihin. Lopullisen ratkaisun hahmottuessa suurimmat tuhoamisleirit perustettiin Puolaan. Auschwitzissa yksinään murhattiin yli miljoona ihmistä. Myös Neuvostoliitto syyllistyi omalla puolellaan sotarikoksiin ja rikoksiin ihmisyyttä vastaan. Näistä tunnetuimpia lienee Katynin joukkomurha, jossa teloitettiin noin 22 000 puolalaista upseeria ja älymystön jäsentä. Satojatuhansia puolalaisia siviilejä kuljetettiin keskitysleireille Siperiaan ja ainakin 150 000 kuoli neuvostoliittolaisten murhaamana.


title: Puolan offensiivi

text: Ne sotilaat, jotka olivat päässeet pakoon Puolasta taistelivat Saksaa vastaan liittoutuneiden joukoissa. Sodan loppuvaiheissa puna-armeijan alaisuudessa palveli noin 200 000 puolalaista. Puolalaisia sotilaita ja yksiköitä osallistui useisiin merkittäviin taisteluihin toisessa maailmansodassa, kuten Monte Cassinon taisteluun ja operaatio Market Gardeniin.


title: Puolan offensiivi

text: Saksalaiset hyökkäsivät Neuvostoliittoon 22. kesäkuuta 1941 ja valtasivat koko Puolan itselleen nopeasti. Puolalainen vastarintaliike pysyi aktiivisena koko miehityksen ajan, huolimatta miehittäjän julmista kostoista. Vuonna 1943 Saksan sotaretki saavutti käännekohtansa Stalingradin ja Kurskin taisteluissa. Puna-armeija alkoi vallata menetettyjä alueita ja elokuussa 1944 se läheni Varsovaa. Lontoossa ollut pakolaishallitus kutsui varsovalaisia aseisiin saksalaisia vastaan. Pakolaishallituksen aikeena oli ehtiä vallata Varsova ennen puna-armeijaa. Teko soisi paremman mahdollisuuden Puolan itsenäisyyteen pelkän miehittäjän vaihdoksen sijasta. Stalin ymmärsi tämän ja komensi 20 kilometrin päässä olevat joukkonsa seisahtamaan. Näin saksalaiset saivat aikaa kaupungin takaisin valtaamiseen ja raakaan kostoon. Ärsyttääkseen neuvostoliittolaisia saksalaiset kohtelivat aseista riisuttuja kapinallisia sotavankisäädösten mukaan, mutta siviileille he kostivat julmemmin. Arvioista riippuen 150 000–300 000 kuoli, 90 000 lähetettiin työleireille Saksaan ja 60 000 keskitysleireille murhattavaksi. Lopuksi saksalaiset pommikoneet tuhosivat systemaattisesti lähes koko kaupungin.


title: Puolan offensiivi

text: Kun taistelu oli ohi, Neuvostoliitto valtasi Varsovan ja koko Puolan. Stalin perusti maahan kommunistisen nukkehallituksen. Viimeiset puolalaiset vastarintaliikkeen jäsenet taistelivat uusia miehittäjiä vastaan vielä 1950-luvulla.


title: Charlottesville

text: Charlottesville on kaupunki Virginian osavaltiossa Yhdysvalloissa. Kaupungin asukasluku oli vuoden 2010 väestönlaskennassa 43 475. Se tunnetaan parhaiten presidentti Thomas Jeffersonin perustamasta Virginian yliopistosta. Jeffersonin koti Monticello on myös yksi kaupungin tunnetuimmista nähtävyyksistä. Jefferson syntyi kaupungissa.


title: Labdakos

text: Labdakos oli kreikkalaisessa mytologiassa Theban kuninkaan Polydoroksen ja tämän puolison Nykteiksen, Nykteuksen tyttären, ainoa poika. Polydoros kuoli Labdakoksen ollessa vielä nuori lapsi, jolloin Nykteuksesta tuli hänen sijaishallitsijansa. Hänet tosin syrjäytti pian Lykos.


title: Labdakos

text: Labdakoksen vartuttua hän hallitsi Thebaa hetken aikaa. Hän kuoli nuorena hävittyään rajasodan Ateenan kuninkaan Pandionin kanssa. Apollodoros kertoo, että kuten serkkunsa Pentheus, myös Labdakoksen repivät kappaleiksi mainadit epäkunnioituksesta heidän jumalaansa Dionysosta kohtaan. Lykoksesta tuli sijaishallitsija toistamiseen Labdakoksen kuoleman jälkeen - tällä kertaa Labdakoksen pojalle Laiokselle.


title: Labdakos

text: Labdakoksen jälkeläisiä kutsuttiin "labdakideiksi"; heitä ovat muun muassa Oidipus, Laios, Antigone, Polyneikes, Eteokles ja Ismene.


title: Seututie 879

text: Seututie 879 on Vaalan Säräsniemeltä Kajaanin Vuolijoen kautta Vuottolahteen kulkeva seututie.


title: Seututie 879

text: Tie haarautuu Säräisniemellä seututien 800 ja yhdystien 8210 risteyksestä. Sen kanssa risteävät yhdystiet 8820 ja 8190. Tie ohittaa Vuolijoen kirkonkylän, jossa siitä risteää yhdystie 8770 ja päättyy Vuottolahdella valtatien 28 risteykseen.


title: Seututie 879

text: Tien pituus on 49 kilometriä. Tien suurin nopeusrajoitus on 100 kilometriä tunnissa.


title: Wristop

text: Wristop on nimitys rannetietokoneelle, joka on kehitetty ohjaamaan 1. tyypin diabeteksen hoidossa käytettävää insuliinipumppua. Pienikokoinen rannetietokone on ohjelmoitu kommunikoimaan langattomasti insuliinipumpun kanssa, ja siitä pystyy pumpun seuraamisen ohessa ohjaamaan pumpun toimintaa. Wristop mittaa insuliinin käyttöä muun muassa energiankulutuksen mukaan ja ohjaa potilasta sen mukaan. Rannetietokone on kehitetty 1. tyypin diabeteksen hoidon helpottamiseksi sekä erityisesti pienten lasten insuliinintarpeen kontrollointiin. Laitteesta jätettiin patenttihakemus toukokuussa 2006, ja sen on arveltu tulevan markkinoille parin vuoden kuluttua.


title: Kiharapelikaani

text: Kiharapelikaani ("Pelecanus crispus") on suurikokoinen valkoinen pelikaanilintu.


title: Kiharapelikaani

text: Linnun pituus on 160–180 cm, siipien kärkiväli 270–320 cm ja paino 10–13 kg. Hieman pelikaania suurempi, harmahtavan valkoinen suuri lintu. Lisääntymisaikana kurkkupussi on väriltään punertava ja rinnassa on vaaleankeltainen läikkä. Vanhan linnun niskassa on kiharoista höyhenistä muodostunut töyhtö. Lennossa näkyy harmaa siiven kärki. Nuoret linnut ovat yläpuolelta harmaanruskeita ja alapuolelta valkoisia.


title: Kiharapelikaani

text: Kiharapelikaani pesii itäisessä Euroopassa ja Keski-Aasiassa Montenegrosta Mongoliaan ylettyvällä vyöhykkeellä. Euroopan pesimäkanta talvehtii Välimeren itärannikolla, Venäjän ja Keski-Aasian Iranissa, Irakissa ja Intian niemimaalla sekä Mongolian Kiinan itärannikolla.


title: Kiharapelikaani

text: Kiharapelikaanin kanta taantui huomattavasti 1800- ja 1900-luvuilla, mutta lajin kanta on vakiintunut sittemmin 10 000 – 20 000 yksilöön. Monien yhdyskuntien, muun muassa lajin suurimman yhdyskunnan Kreikan Mikrí Préspa -järvellä on kasvanut. Kosteikkojen kuivatus, kalastajien häirintä ja metsästys olivat suurimpia syitä kannan pienenemiseen. Lyhyen matkan muuttolintu. Lajia ei ole tavattu Suomessa.


title: Kiharapelikaani

text: Jokisuistot, joet ja matalat järvet. Pesii saarilla tai laajoissa järviruokokasvustoissa.


title: Kiharapelikaani

text: Pesii yhdyskunnittain, joskus yksittäispareina, usein pelikaanien seurassa. Pesä on maassa, ja se on rakennettu oksista, ruo'oista ja ruohoista, ja on halkaisijaltaan 65 cm ja korkeudeltaan 1 m. Munia on keskimäärin 2, haudonta kestää noin kuukauden. Poikaset syntyvät kaljuina, ja saavat sittemmin valkoisen untuvapeitteen. Sukukypsä 3 tai 4 vuoden iässä.


title: Kiharapelikaani

text: Syö kaloja, joita saalistaa yleensä yksin tai parin-kolmen linnun ryhmissä. Kreikassa on havaittu lajin kalastavan yhdessä merimetsojen kanssa.


title: Faith Hill

text: Audrey Faith Perry McGraw (s. 21. syyskuuta 1967 Jackson) on yhdysvaltalainen menestynyt countrylaulaja.


title: Faith Hill

text: Vuonna 2004 Hill esiintyi ensimmäisessä elokuvaroolissaan "Stepfordin naisissa". Jo sitä ennen hän oli tehnyt vierailurooleja televisiosarjoissa kuten "Enkelin kosketus" ja "Luvattu maa". Seuraavan kerran Hill esiintyi valkokankaalla vuoden 2015 elokuvassa "Dixieland".


title: Faith Hill

text: Hill on ollut naimisissa countrylaulaja Tim McGraw’n kanssa vuodesta 1996 ja parilla on vuosina 1997, 1998 ja 2001 syntyneet tyttäret. Aikaisemmin Hill oli naimisissa Daniel Hillin kanssa vuosina 1988–1994. Hill on adoptiolapsi.


title: Nuckelavee

text: Nuckelavee on taruhirviö Orkneysaarilla, Skotlannissa. Se on mies, jonka alaruumis on sulautunut yhteen hevosen kanssa. Sillä on ruumiiseen nähden suhteettoman suuri pää ja pitkät kädet, mutta kaikkein pellottavinta sen ulkonäössä on se, että sillä ei ole ihoa, vaan sen mädät, mutta vahvat lihakset näkyvät pelottavasti. Nuckelavee on pelätty olento, sillä sen hengitys saastuttaa vihannoivat vainiot kuraisiksi letoiksi ja se kuristaa usein ihmisiä pitkillä sormillaan tai hukuttaa heidät. Jos Nuckelavee hyökkää, kannattaa yrittää ehtiä juosta järveen tai jokeen, Nuckelavee kun ei voi sietää makeaa vettä.


title: Eutropius

text: Eutropius (300-luku) oli roomalainen historioitsija. Hän toimi sihteerinä ("magister memoriae") Konstantinopolissa ja oli keisari Julianuksenn mukana sotaretkellä Persiaa vastaan vuonna 363. Eutropius oli vielä elossa Valensin (364–378) hallituskauden aikana, koska hän omistaa teoksensa "Breviarium historiae Romanae" (”Lyhyt Rooman historia”) keisarille. Eutropiuksen historianteos käsitti kymmenen kirjaa, ja käsitti ajanjakson Rooman perustamisesta Valensin hallituskauteen. Sinällään Eutropiuksen historia ei sisällä paljon uutta tietoa, mutta se kertoo joitakin ajanjaksoista joista ei ole muita lähteitä. Paulus Diaconus jatkoi Eutropiuksen historiaa käsittämään ajanjakson aina Justinianuksen hallituskauden asti. Landolfus Sagax (noin vuonna 1000) jatkoi Diaconuksen teosta aina Leo V:n hallituskauteen asti.


title: Stymfaloksen linnut

text: Stymfaloksen linnut olivat kreikkalaisessa mytologiassa pelottavia, ihmislihaa syöviä lintuja, jotka olivat pesiytyneet valtavina parvina Stymfaloksen kaupungin lähellä sijaitsevan Stymfalian järven luo turvaan niitä saalistavilta susilta. Parvi aiheutti suurta tuhoa ympäröiville viljelyksille. Ne hyökkäsivät jokaista vastaan, joka yritti niitä metsästää, tappaen tai haavoittaen heitä terävillä nokillaan, jotka läpäisivät myös pronssi- ja rautahaarniskat. Lisäksi linnut pystyivät ampumaan sulkiaan kuten nuolia.


title: Stymfaloksen linnut

text: Lintujen mainitaan olevan arabialaista syntyperää, ja ne olivat kurjen kokoisia mutta ibiksen näköisiä lukuun ottamatta nokkaa, joka oli suora ja voimakkaampi.


title: Stymfaloksen linnut

text: Stymfaloksen linnut liittyvät läheisesti myös "Areen lintuihin", jotka vartioivat Areen temppeliä, kun argonautit kohtasivat ne Mustallamerellä. Myös nämä hyökkäsivät käyttäen sulkiaan nuolina.


title: Stymfaloksen linnut

text: Herakles karkotti Eurystheuksen käskystä viidentenä urotyönään Stymfaloksen linnut. Joidenkin lähteiden mukaan hän yksinkertaisesti olisi ampunut ne nuolillaan, mutta useimmiten hänen kerrotaan ajaneen ne tiehensä Pallas Athenelta saamillaan pronssisilla kastanjeteilla, jotka Hefaistos oli valmistanut. Niitä hakaten hän sai aikaan niin hirveän äänen, että linnut pakenivat peloissaan pois.


title: Yön ritari

text: Yön ritari () on vuonna 2008 ensi-iltansa saanut yhdysvaltalainen supersankarielokuva, jonka on ohjannut Christopher Nolan. Se perustuu DC Comicsin sarjakuvahahmoon Batman. "Yön ritari" on Nolanin "Batman"-elokuvasarjan toinen osa ja jatko-osa vuoden 2005 elokuvalle "Batman Begins". Christian Bale jatkaa Batmanin roolissa; muita palaavia pääosan esittäjiä ovat Michael Caine, Gary Oldman ja Morgan Freeman. Elokuva esittelee Harvey Dentin (Aaron Eckhart), Gothamin vastavalitun piirisyyttäjän ja Bruce Waynen lapsuudenystävän Rachel Dawesin (Maggie Gyllenhaal) kumppanin, joka liittyy Batmanin ja poliisin kanssa jahtaamaan rikollisneroa, joka tunnetaan nimellä ”Jokeri” (Heath Ledger).


title: Yön ritari

text: Elokuvan käsikirjoittivat Christopher Nolan ja hänen veljensä Jonathan Nolan. Elokuvan nimi poikkesi aiemmista Batman-elokuvista siinä, ettei nimeä "Batman" mainita ollenkaan. Elokuvan ohjaaja ja käsikirjoittaja Christopher Nolan halusi näin kuvastaa, että elokuvan teemat olisivat synkempiä kuin vain kosto tai pelko.


title: Yön ritari

text:
Sekä Yhdysvalloissa että Iso-Britanniassa tuotettu "Yön ritari" sai ensi-iltansa 18. heinäkuuta 2008 Yhdysvalloissa, ja 25. heinäkuuta 2008 Suomessa. Elokuva sai erittäin myönteisiä arvosteluja ja se rikkoi useita tuottoennätyksiä koko teatteriesityksensä ajan. "Yön ritari" esiintyi kriitikoiden vuoden 2008 kymmenen parhaan elokuvan listoilla enemmän kuin mikään muu elokuva (287), paitsi "WALL-E", ja se oli listojen ensimmäisellä sijalla enemmän kuin mikään muu elokuva (77) sinä vuonna. Se tuotti yli miljardi dollaria lipputuloja, ja on eniten tuottaneiden elokuvien listan sijalla 28. Elokuva sai kahdeksan Oscar-ehdokkuutta; se voitti parhaista äänitehosteista, ja Ledger palkittiin postuumisti parhaan miessivuosan palkinnolla.
Internet Movie Databasessa elokuva on sijalla 4 kaikkien aikojen parhaimpien elokuvien listalla pisteillä 9/10.


title: Yön ritari

text: "Yön ritarin paluu", trilogian viimeinen osa, sai ensi-iltansa 20. heinäkuuta 2012.


title: Yön ritari

text: Vuonna 2016 "Yön ritari" äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Yön ritari

text: Ryöstäjäjoukko tunkeutuu mafian hallitsemaan pankkiin Gotham Cityssä. Suuremman rahasaaliin toivossa ryöstäjät alkavat tappaa toisiaan, ja suunnitelmansa mukaisesti ainoaksi eloonjääneeksi jää Jokeri, joka pakenee yksin rahojen kanssa.


title: Yön ritari

text: Bruce Waynen sankaripersoona Batman on vakiinnuttanut asemansa poliisin avustajana. Bruce tapaa yleisen syyttäjän, Harvey Dentin, joka seurustelee Brucen läheisen lapsuudenystävän Rachel Dawesin kanssa. Bruce vakuuttuu Dentin menestyvästä taistelusta rikollisuutta vastaan ja päättää hoitaa tämän varainkeruun. Yhdessä Dentin ja komisario James Gordonin kanssa Batman päättää iskeä kerralla kaupunkia vaivaavaa rikollisuutta vastaan.


title: Yön ritari

text: Jokeri keskeyttää mafiapomojen tapaamisen ja toteaa Batmanin olevan rikollisten suurin ongelma. Jokeri tarjoaa rikollispomoille sopimusta, jonka mukaan hän lupaa hoitaa Batmanin, mikäli saa puolet heidän rahoistaan. Jokeria ei oteta tosissaan, kunnes Batmanin kaappaama rikollisten pankkiiri Lau suostuu todistamaan oikeudessa ja monet Gothamin rikollisista saavat tuomion. Kun rikolliset päättävät epätoivoisina tarttua Jokerin tarjoukseen, tämä laatii julkisen uhkauksen, jonka mukaan ihmisiä kuolee päivittäin ellei Batman paljasta henkilöllisyyttään. Jokeri murhaa poliisipäällikön ja tuomarin sekä yrittää murhata Dentin ja pormestari Garcian. Bruce aikoo paljastaa henkilöllisyytensä, sillä hän uskoo Batmanin olevan turha ja pitää Dentiä sankarina, jonka ei tarvitse naamioitua. Yllättäen Dent julistaa olevansa Batman. Poliisin suojeluksessa oleva Dent joutuu Jokerin jahtaamaksi, mutta Batman ja Gordon onnistuvat nappaamaan Jokerin. Gordon ylennetään poliisipäälliköksi.


title: Yön ritari

text: Dent ja Rachel kaapataan, ja Batman kuulustelee heidän olinpaikkaansa Jokerilta. Tämä paljastaa Dentin ja Rachelin olevan kahdessa eri rakennuksessa, jotka ovat molemmat täynnä räjähteitä. Batman aikoo pelastaa Rachelin, mutta huomaa Jokerin johdattaneen hänet Dentin luo. Rakennus räjähtää ja Dentin toinen kasvonpuolisko arpeutuu. Gordon ei ehdi pelastaa Rachelia, joka kuolee räjähdyksessä. Jokeri pakenee poliisiaseman sellistä ja tappaa Laun.


title: Yön ritari

text: Wayne Enterprisesin työntekijä Coleman Reese kertoo päätelleensä Batmanin henkilöllisyyden ja aikoo paljastaa sen. Jokeri uhkaa räjäyttää sairaalan, ellei Reeseä surmata. Bruce ja Gordon suojelevat Reeseä, joka päättää vaieta Batmanin henkilöllisyydestä. Jokeri tapaa sairaalassa Kaksinaamaksi muuttuneen Dentin ja kehottaa tätä kostamaan syyllisille. Jokeri räjäyttää evakuoidun sairaalan ja polttaa kaikki haltuunsa saamansa rahat. Dent alkaa murhata sekä rikollisia että poliiseja, joiden hän kokee olevan syyllisiä Rachelin kaappaukseen ja kuolemaan. Hän päättää uhriensa kohtalosta heittämällä kolikkoa.


title: Yön ritari

text: Bruce on rakentanut jäljintälaitteen, joka asukkaiden matkapuhelimia hyödyntäen mahdollistaa koko kaupungin tarkkailun. Bruce antaa vastuun laitteesta Lucius Foxille, joka auttaa Batmania jäljittämään Jokerin. Poliisit uhkaavat Jokerin aseistautuneita henkivartijoita, jotka ovat todellisuudessa Jokerin naamioimia panttivankeja. Batman joutuu taistelemaan SWAT-joukkoja vastaan pelastaakseen panttivangit. Jokeri on asentanut kahteen Gothamista poistuvaan lauttaan räjähteitä ja jättänyt matkustajille laukaisimen, jolla on mahdollista räjäyttää toinen lautoista. Jokerin pettymykseksi matkustajat päättävät olla toimimatta, jolloin Jokeri aikoo räjäyttää molemmat lautat omalla laukaisimellaan. Batman pelastaa matkustajat kukistamalla Jokerin kaksintaistelussa, mutta Jokeri sanoo olevansa lopullinen voittaja kunhan Gotham menettää toivonsa Dentin suorittamien murhien tullessa pian julkisuuteen.


title: Yön ritari

text:
Dent pitää Gordonia ja tämän perhettä panttivankina rakennuksessa, jossa Rachel kuoli. Batman käskee Dentiä vapauttamaan Gordonin lapset ja syyttävän oikeita syyllisiä. Dent ampuu Batmania ja uhkaa Gordonin poikaa. Luotiliiveihin pukeutunut Batman tokenee ja ryntää Dentin kimppuun, jolloin molemmat putoavat alas rakennuksesta. Dent kuolee ja Batman loukkaantuu fyysisesti. Gordon toteaa Jokerin voittaneen tämän onnistuttua käännyttämään Dentin mielipuoleksi. Batman ei anna Jokerin voittaa vaan haluaa pelastaa Dentin maineen sankarina ja toivon symbolina. Hän käskee Gordonin etsintäkuuluttaa Batmanin ja julistaa tämän syylliseksi Dentin suorittamiin murhiin. Poliisin aloitettua Batmanin ajojahti, Gordon tuhoaa kirveellä Lepakkosignaalin, Fox tuhoaa jäljintälaitteen, ja Alfred Pennyworth polttaa Brucelle tarkoitetun Rachelin kirjoittaman kirjeen, jossa tämä kertoo suostuvansa Dentin kosintaan.
Elokuva nousi jo avausviikonlopun aikana IMDb:n kautta aikain suosituimmaksi elokuvaksi. Nykyään se on neljännellä sijalla arvosanalla 9,0. Elokuvan Yhdysvaltain ensi-ilta oli 18. heinäkuuta 2008. Elokuvan avausviikonloppu tuotti yhdysvaltalaisissa elokuvateattereissa 158 411 483 dollaria. Elokuva julkaistiin ensi-iltapäivänään 20 maassa, joissa se tienasi yhteensä 199 700 000 dollaria. Muita jo saavutettuja ennätyksiä ovat muun muassa suurin neljän päivän tuotto pelkästään Yhdysvalloissa (182 900 000 dollaria), suurin yöennakoiden yhteistuotto (18 489 000 dollaria), suurin Imax-ennakoiden yhteistuotto (640 000 dollaria), suurin Imax-avausviikonlopun yhteistuotto (6 400 000 dollaria), suurin yhden päivän tuotto Yhdysvalloissa (66 400 000 dollaria). Entisiä näiden ennätysten haltijoita olivat "Spider-Man 3 – Hämähäkkimies 3", "" ja "". "Yön ritari" on historian toinen elokuva, joka on tuottanut yli 500 miljoonaa dollaria Yhdysvalloissa. Tähän mennessä elokuva on tuottanut jo 1 004 558 444 Yhdysvaltain dollaria maailmanlaajuisesti.


title: Yön ritari

text: Elokuva oli Yhdysvalloissa vuonna 2008 sekä katsotuin elokuva (myynti 530,9 miljoonaa dollaria) että myydyin DVD.


title: Yön ritari

text: Elokuva voitti vuoden 2009 Golden Globe -gaalassa yhden palkinnon, kun Heath Ledger voitti postuumisti miessivuosa-kategoriassa. Palkinnon otti vastaan elokuvan ohjaaja Christopher Nolan. Tämän jälkeen elokuva nimettiin ehdolle kahdeksaan Oscariin, joista se voitti kaksi parhaasta äänisuunnittelusta ja miessivuosasta (Heath Ledgeristä tuli toinen Oscarin kuolemansa jälkeen voittanut näyttelijä). Elokuva myös nimettiin ehdokkaaksi yhdeksään Baftaan.Käsikirjoittaja David S. Goyer vihjasi eräässä haastattelussaan, että hän ja ohjaaja Christopher Nolan olisivat suunnitelleet "Batman Beginsistä" kolmiosaisen Batman-elokuvatrilogian ensimmäistä osaa. Jatko-osan nimeksi varmistui "Yön ritarin paluu", minkä lisäksi tulevasta elokuvasta ilmoitettiin vain, että vihollinen ”ei ole Arvuuttaja”. Ennen tätä Nolan oli jo paljastanut, ettei myöskään Pakkasherra tule esiintymään tulevassa elokuvassa. Vuoden 2011 loppupuolella selvisi, että elokuvassa esiintyy Batmanin viholliset Kissanainen (Anne Hathaway) ja Bane (Tom Hardy).


title: Yön ritari

text: "Yön ritarin paluu" ilmestyi heinäkuussa 2012.


title: Yowie

text: Yowie on kahdella jalalla kulkeva ihmisapinaa muistuttava kryptidi, jonka väitetään elävän Australiassa Uudessa Etelä-Walesissa ja Queenslandissa, muun muassa Blue Mountains -vuoriston vaikeakulkuisella metsäalueella. Olennon sanotaan muistuttavan monin tavoin Pohjois-Amerikan Isojalkaa ja Himalajan Jetiä eli Lumimiestä. Yowiekin on iso, yli kaksi metriä korkea paksuturkkinen ihmisapinamainen olento, jonka olemassaolosta ei ole todisteita. Eläimen väitetyn elinalueen puista sanotaan kuitenkin löytyneen purema- ja raapimajälkiä sekä tummia karvoja, joita ei ole yhdistetty mihinkään tunnettuun australialaiseen eläimeen.


title: Yowie

text: Silminnäkijät ovat kuvanneet olentoa aggressiiviseksi ja sen kerrotaan heittelevän ihmisiä kivillä. Jotkut ovat väittäneet, että Yowiet ovat silponeet ja tappaneet kotieläimiä, kuten koiria, mutta kyseessä saattavat olla villieläinten, esimerkiksi dingojen hyökkäykset. Yowien väitetään liikkuvan pienissä laumoissa lähinnä yöaikaan.


title: Yowie

text: Australian alkuperäisväestön tarustoon kuuluu samankaltainen hahmo, josta on käytetty myös nimeä Yahoo.


title: Eva Hemming

text: Eva Lisa Hemming (s. ) oli suomalainen käsikirjoittaja, näyttelijä ja tanssitaiteilija.


title: Eva Hemming

text: Hemming opiskeli balettitanssijaksi Helsingissä ja Tukholmassa. Hänen opettajiaan olivat pietarilaissyntyinen Elisabeth Apostoli ja vapaan tanssin maineikas edustaja Maggie Gripenberg. Lisäksi hän opiskeli myös Svenska Teaternin oppilaskoulussa. Suomalaisen oopperan baletissa hän oli 1940–1946. Sotien jälkeen hän matkusteli ja myös opiskeli ulkomailla.


title: Eva Hemming

text: Eläkkeelle jäätyään Hemming alkoi pitää steppauksen alkeiskursseja ja edisti voimakkaasti kyseisen tanssilajin uudelleen virinnyttä harrastusta Suomessa. Hänen oppilaansa perustivat 1971 Suomen tiettävästi ensimmäisen steppiyhdistyksen Tap-Step ry:n.


title: Eva Hemming

text: Steppitunneilla New Yorkissa hän näki itämaista tanssia ja kiinnostui siitä niin, että kun hän kotimaahan palattuaan perusti 1977 oman tanssikoulun, hän opetti paitsi balettia myös itämaista tanssia. Hän teki myös koreografioita muun muassa Suomen Kansallisteatterille.


title: Eva Hemming

text: Hemmingillä oli tanssialan liike "Ballerina shop", jonka hän perusti Leif Wagerin kanssa vuonna 1963.


title: Eva Hemming

text: Hemmingin puoliso oli näyttelijä Leif Wager (1922–2002). Heillä on kaksi tytärtä, Evita (s. 1951) ja Carmela (s. 1954). Hemming on haudattu Hietaniemen hautausmaalle Taiteilijanmäelle.


title: Eva Hemming

text: Lähde:


title: Skorpioni-ihminen

text: Skorpioni-ihmiset ovat Mesopotamian mytologiassa esiintyviä taruolentoja. Ne ovat ihmisen kokoisia demoneja, joilla on ihmisen ylä- ja skorpionin alaruumis. Niillä oli aseinaan jouset ja nuolet, jotka ne saivat ammuttua aina maaliinsa, sekä pistin täynnä myrkkyä. Toisinaan ne kuvataan mahtavien jumalten kokoisina hyvinä hahmoina, jotka vahtivat jumalten valtakunnan portteja. Ne aukoivat kiviporttia jumalille ja kivettivät katseellaan kaikki jumalten joukkoon pyrkivät kuolevaiset.


title: Jack Johnson (muusikko)

text: Jack Hody Johnson (s. 18. toukokuuta 1975) on yhdysvaltalainen laulaja-lauluntekijä ja entinen surffaaja. Hän on julkaissut yhteensä viisi albumia. Johnson soittaa itse yleensä akustista kitaraa, toisinaan myös sähkökitaraa tai ukulelea. Hänen yhtyeeseensä kuului alkuperäisessä kokoonpanossaan lisäksi rumpali Adam Topol ja basisti Merlo Podlewski. Myöhemmin mukaan tuli myös Zach Gill soittamaan pianoa ja laulamaan taustoja.


title: Jack Johnson (muusikko)

text: Jack Johnson vietti nuoruutensa O‘ahun saarella Havaijilla. Hänen isänsä Jeff Johnson oli aktiivinen surffaaja, ja Jack Johnson sai ensimmäisen surffilautansa jo 5-vuotiaana. Hänen asuessaan aivan meren rannalla, surffauksesta tuli jokapäiväistä hänelle. 14-vuotiaana Johnson alkoi opetella kitaransoittoa.


title: Jack Johnson (muusikko)

text: 17-vuotiaana Johnson oli jo lupaava ammattilaissurffaaja, kunnes loukkaantui pahoin surffatessaan. Toipilasaikanaan hän keskittyi kitaransoittoon ja alkoi löytää omaa tyyliään ja tekemään omia kappaleitaan.


title: Jack Johnson (muusikko)

text: Johnson opiskeli elokuva-alaa Kalifornian yliopistossa Santa Barbarassa. Opiskeluaikanaan hän soitti rytmikitaraa "Soil"-nimisessä yhtyeessä, muttei ajatellut vakavissaan ruveta muusikoksi. Valmistuttuaan Johnson matkaili vaimonsa kanssa ympäri Eurooppaa käytetyllä pakettiautolla. Rahojen ollessa vähissä Johnson kuuli kaveriltaan, että tämä oli saanut rahoituksen surffauselokuvan tekemiseen ja kysyi Johnsonia avukseen.


title: Jack Johnson (muusikko)

text: Seuraavat vuodet Johnson vietti vaimonsa kanssa ympäri Tyynenmeren rantoja kuvaten elokuvaa. Hän sävelsi kappaleita harrastuksenaan ja päätti käyttää niitä myös elokuvassaan. Elokuva "Thicker Than Water" julkaistiin vasta vuonna 2000 Johnsonin musiikkiuran jo alettua. Hänen Andamaaneille tekemästä matkastaan kertova kappale "Holes to Heaven" on elokuvan soundtrackillä.


title: Jack Johnson (muusikko)

text: Vuonna 2000 Johnson äänitti albumin "Brushfire Fairytales". Albumi julkaistiin helmikuussa 2001, ja ahkeran keikkailun ansiosta se kasvatti suosiotaan seuraavan kahden vuoden aikana. Vuonna 2003 Johnson julkaisi albumin "On and On". Hänen seuraava albuminsa "In Between Dreams" äänitettiin Johnsonin omassa "Mango Tree" -studiossa Havaijilla, ja se julkaistiin maaliskuussa 2005 hänen oman Brushfire Records -levymerkkinsä alla.


title: Jack Johnson (muusikko)

text: "In Between Dreams" oli pitkään "U.S. Billboard 200" -listan kärkipaikoilla, parhaimmillaan toisena. Albumi on myynyt hyvin myös Isossa-Britanniassa. Sen johdosta Johnson voitti vuonna 2006 Brit Award -palkinnon "International Breakthrough Act" -kategoriassa.


title: Jack Johnson (muusikko)

text: Helmikuussa 2006 julkaistu Utelias Vili -elokuvan soundtrack-albumi "Sing-A-Longs and Lullabies for the film Curious George" nousi "U.S. Billboard 200" -listan kärkisijalle, mikä on soundtrack-albumeille harvinaista. Albumi on ollut Suomen virallisella albumilistalla parhaimmillaan sijalla 25.


title: Jack Johnson (muusikko)

text: Albumi "Sleep Through the Static" julkaistiin helmikuussa 2008 ja nousi heti listojen kärkeen muun muassa Yhdysvalloissa, Isossa-Britanniassa ja Australiassa. Yhdysvalloissa sitä ladattiin digitaalisessa muodossa ensimmäisen viikon aikana 139 000 kertaa, joka on viikkokohtainen myyntiennätys.


title: Jack Johnson (muusikko)

text: Vuonna 2007 Johnson esiintyi vain satunnaisesti. Albumin "Sleep Through the Static" julkaisun myötä hän ilmoitti lähtevänsä maailmankiertueelle keväällä 2008. Johnson on perinteisesti sallinut kuuntelijoiden äänittää hänen konserttejaan ja levittää äänityksiä.


title: Apollodoros Ateenalainen

text: Apollodoros Ateenalainen (s. noin 180 eaa.) oli kreikkalainen grammaatikko, joka tunnetaan ennen kaikkea Kreikan historiasta kertovasta runokronikastaan ("Χρονικοῖς", "Aikakirjat"), joka ulottuu aina Troijan kaatumisesta 12. vuosisadalla eaa. ainakin vuoteen 119 eaa. asti.


title: Apollodoros Ateenalainen

text: Hän oli Aristarkhos Samothrakelaisen ja Panaitios Stoalaisen oppilas. Hän lähti Aleksandriasta vuoden 146 eaa. paikkeilla Pergamoniin ja asettui lopulta Ateenaan.


title: Apollodoros Ateenalainen

text: Apollodoroksen kronikka asettaa tapahtumat aikajanalle viittaamalla Ateenan arkontteihin. Koska useimmat arkontit valittiin virkaansa vuoden ajaksi, tutkijat ovat pystyneet määrittelemään Apollodoroksen kertomuksille tapahtumavuoden tehtävää hoitaneen virkamiehen perusteella.


title: Apollodoros Ateenalainen

text: Kreikkalaisen mytologian tietosanakirjaa Kirjasto ("Bibliotheke") pidettiin perinteisesti hänen kirjoittamanaan, mutta teos viittaa vuosisatoja myöhempiin lähteisiin. Tekijää kutsutaankin nykyään Pseudo-Apollodorokseksi.


title: LeAnn Rimes

text: Margaret LeAnn Rimes (s. 28. elokuuta 1982 Jackson, Mississippi) on yhdysvaltalainen country-laulaja.


title: LeAnn Rimes

text: Rimes aloitti laulamisen 3-vuotiaana ja on myynyt yli 20 miljoonaa levyä sen jälkeen. Ensimmäisen levynsä Rimes julkaisi 11-vuotiaana Dallasissa, jossa levyä myytiin pienissä paikallisissa liikkeissä. 14-vuotiaana Rimes julkaisi ensimmäisen albuminsa, joka julkaistiin koko Yhdysvalloissa. Urallaan Rimes on voittanut muun muassa kaksi Grammy-palkintoa ja neljä Billboard-palkintoa.


title: LeAnn Rimes

text: Vuonna 2002 Rimes meni naimisiin Dean Sheremetin kanssa. He ilmoittivat kesällä 2009 olevansa asumuserossa. Vuonna 2011 LeAnn Rimes meni naimisiin näyttelijä Eddie Cibrianin kanssa.


title: Delirium Veil

text: Delirium Veil on Twilightningin esikoisalbumi. Levy julkaistiin vuonna 2003 Spinefarmin kautta ja oli tyyliltään power metalia.


title: Delirium Veil

text: Kappaleet "Jester Realm" ja "Return to Innocence" ovat yhtyeen kolmannelta ja viimeiseltä demolta "Return to Innocence" (2001).


title: Delirium Veil

text: Kappale "Affection Seeker" (Japanin versiolla) on yhtyeen toinen demo.


title: Delirium Veil

text: Vuonna 2002 suomalainen Twilightning allekirjoitti levytyssopimuksen suomalaisen Spinefarm Recordsin kanssa. Syyskuussa 2002 yhtye vetäytyi studioon tuottaja Anssi Kipon kanssa ja aloitti debyyttialbumin äänityksen. Vain kolmen viikon jälkeen yhtye poistui tuntemattomista syistä äänityksen. Kahden viikon jälkeen äänityksiä jatkettiin vielä kymmenen päivän ajan ja albumi saatiin valmiiksi joulukuun 2002 alussa. Seuraavassa kuussa albumin miksasi ennen julkaisua muusikko Timo Tolkki. Se julkaistiin huhtikuussa 2003. Artikkelia arvosteltiin positiivisesti ja sitä verrattiin Edguyhyn, Stratovariukseen ja Sonata Arcticaan.


title: Delirium Veil

text:
Albumi julkaistiin Japanissa vaihtoehtoisilla kansilla, ja mukana oli kaksi ylimääräistä kappaletta "The Escapist" ja "Affection Seeker". Albumi sai nimensä sen neljännestä kappaleesta "Delirium Veilistä".
¹ Japanin-painoksen bonuskappale.


title: Valesota

text: Valesota (, ”istumasota”, , ”kummallinen sota”, , ”huijaussota”) oli ajanjakso länsirintamalla toisen maailmansodan alkuvaiheessa. Vaihe alkoi 3. syyskuuta 1939, kun Iso-Britannia ja Ranska julistivat sodan Saksalle sen hyökättyä Puolaan, ja päättyi Saksan aloittaessa hyökkäyksensä länteen 10. toukokuuta 1940.


title: Valesota

text: Valesota sai nimensä siitä, että kahdeksan kuukauden aikana osapuolten välillä käytiin sodanjulistuksista huolimatta vain vähäisiä taisteluita.


title: Valesota

text: Valesota alkoi 3. syyskuuta 1939, kun Britannia ja Ranska julistivat sodan Saksalle sen hyökättyä Puolaan. Ranskalaiset aloittivat hyökkäyksen 8. syyskuuta yhdeksän divisioonan voimin Saarin alueelle, mutta pysäyttivät hyökkäyksen ennen kuin etenivät Maginot-linjan tykkien kantaman ulkopuolelle. Hyökkäys ei häirinnyt saksalaisia juuri lainkaan. Ranskalaiset vetäytyivät omaehtoisesti Saarin alueelta lokakuun alkuun mennessä.


title: Valesota

text: Puolan antauduttua Hitler ehdotti 8. lokakuuta liittoutuneille rauhaa, jossa nämä hyväksyisivät Itä-Euroopan uuden järjestyksen. Liittoutuneet torjuivat ehdotuksen pikaisesti. Kolme päivää myöhemmin Hitler antoi käskyn hyökätä marraskuussa Ranskaan ja Benelux-maihin, mutta kenraalit olivat kuitenkin haluttomia toteuttamaan saatua käskyä. He halusivat ensin analysoida Puolan sotaretken kokemukset ja lisäksi liittoutuneiden joukot olivat huomattavasti paremmin varustettuja kuin puolalaiset. Tämän vuoksi hyökkäystä lykättiin useita kertoja. Seuraava talvi oli kylmä, minkä vuoksi hyökkäystä lykättiin edelleen. Saksalainen tiedustelukone, jossa oli Saksan hyökkäyssuunnitelmat, teki pakkolaskun Belgiaan 10. tammikuuta 1940. Koska vaara hyökkäyssuunnitelman vuotamisesta oli suuri, Hitler siirsi hyökkäystä edelleen kevääseen.


title: Valesota

text: Brittiläinen siirtoarmeija ja kuninkaallisten ilmavoimien osasto saapui Ranskaan valesodan aikana. Ranskalaiset aloittivat rakennustyöt, joiden tarkoituksena oli jatkaa Maginot-linjaa pohjoiseen. Valesota jatkui hiljaisena ilmassa ja maalla. Maginot-linjalla käytiin joitakin partiokahakoita ja kumpikin puoli teki tiedustelulentoja vihollisen alueelle. Lisäksi kummankin ilmavoimat pommittivat silloin tällöin vihollisen sotalaivoja. Kuninkaalliset ilmavoimat pudotti lentolehtisiä Saksaan. Osapuolet pidättäytyivät pommittamasta vihollisen kaupunkeja, koska pelkäsivät kostoiskuja. Täten ennen sotaa ollut ajatus, että sodan syttyessä kaupunkeja vastaan tehtäisiin kaasu- ja pommitushyökkäyksiä, ei toteutunut. Sodan alussa suurkaupungeista Englannin maaseudulle evakuoidut lapset alkoivat palata koteihinsa.


title: Valesota

text: Sotaa käytiin enemmän vain merellä, jossa Britannian kuninkaallinen laivasto aloitti sodan syttyessä Saksan satamien saarron. Lisäksi Britannia järjesti kauppalaivansa saattueisiin, vaikka niiden suojaamiseen ei voitu juurikaan osoittaa voimia. Saksalla oli sodan alussa vain 57 sukellusvenettä, jotka eivät vaikuttaneet merkittävästi Britannian merenkulkuun. Sukellusveneet upottivat kuitenkin lentotukialus "HMS Courageousin", ja yksi sukellusvene tunkeutui Scapa Flow’hun, jossa se upotti taistelulaiva "HMS Royal Oakin". Lisäksi Hitler oli siirtänyt ennen sotaa taskutaistelulaivoja maailman merille, joista "Admiral Graf Spee" häiritsi Intian valtamerellä ja Etelä-Atlantilla kulkeneita kauppalaivoja. Liittoutuneet onnistuivat kuitenkin saartamaan "Graf Speen" Montevideon satamaan, jossa laivan miehistö upotti sen. Tämä oli ainoa liittoutuneiden menestys sodan ensimmäisten kuukausien aikana.


title: Valesota

text: Valesodan aikana käytiin sotaa muilla rintamilla. Talvisota käytiin Suomen ja Neuvostoliiton välillä. Saksa miehitti Tanskan 9. huhtikuuta, ja 15.–16. huhtikuuta liittoutuneet nousivat maihin Norjaan, jonka Saksa valloitti kahdessa kuukaudessa.


title: Valesota

text: Valesota päättyi 10. toukokuuta, kun Saksa aloitti hyökkäyksensä Ranskaan.


title: Jokainen vieras on laulun arvoinen

text: Jokainen vieras on laulun arvoinen on suomalainen viihdeohjelma. Ohjelmassa Zarkus Poussa säveltää, sanoittaa ja äänittää päivässä kappaleen muusta kuin musiikista tunnettujen henkilöiden kanssa. Ohjelman jaksot kuvattiin vuoden 2006 touko- ja kesäkuussa ja esitettiin Subtv:llä vuoden 2007 tammikuusta maaliskuuhun perjantaisin kello 21, ja uusintoina lauantaisin kello 18. Sarjan uusinnat alkoivat maaliskuussa 2008.


title: Jokainen vieras on laulun arvoinen

text: Poussa on verrannut ohjelmaa TV1:n esittämään "Hotelli Sointuun". Eroja kuitenkin löytyy muun muassa siinä, että Poussa on ohjelman selkeä johtohahmo, sillä ohjelman idea on esittää juuri ammattimuusikon ja amatöörin tuotos, eikä Poussan mukaan ohjelmassa ole tärkeintä itse kappale vaan sen luomisprosessi.


title: Jokainen vieras on laulun arvoinen

text: Ohjelmassa esitettyjä kappaleita ja musiikkivideoita ei todennäköisesti julkaista CD- tai DVD-levynä.


title: Jokainen vieras on laulun arvoinen

text: Subtv:n ja tuotantoyhtiö Susamurun ideoima formaatti on optioitu Ranskaan ja esitelty MIPTV-festivaaleilla Cannesissa. Suomessa ohjelmalle on suunniteltu myös toista tuotantokautta.


title: Jokainen vieras on laulun arvoinen

text: Ohjelman nimi viittaa Veikko Lavin ehkäpä tunnetuimpaan kappaleeseen ”Jokainen ihminen on laulun arvoinen”.


title: Yhdystie 8210

text: Yhdystie 8210 eli Säräisniementie on Suomen tieverkon osuus. Tie haarautuu Vaalan Säräisniemellä seututien 800 ja seututien 879 risteyksestä, kulkee Säräisniemen kyläkeskuksen läpi ja liittyy takaisin seututiehen 800 alkuristeyksensä pohjoispuolella. Tien pituus on noin 7 kilometriä. Vuoden 1996 tiennumerouudistukseen saakka tie oli osa maantietä 821.


title: Heikki Paasonen (juontaja)

text: Heikki Valtteri Paasonen (s. 23. helmikuuta 1983) on suomalainen juontaja ja näyttelijä. Hän on juontanut useita television katsotuimpia ohjelmia, kuten Idolsia ja Putousta.


title: Heikki Paasonen (juontaja)

text: Paasonen aloitti tv-uransa jo 17-vuotiaana Ylen nuortenohjelmissa. Suuren yleisön tietoisuuteen hän nousi vuonna 2003 juonnettuaan "Idols"-laulukilpailun ensimmäisen tuotantokauden. Nykyään Paasonen juontaa mm. "The Voice of Finland" -ohjelmaa.


title: Heikki Paasonen (juontaja)

text: Paasonen juonsi 2000-luvun alussa Ylellä nuorten "Sohva"-, "Summeri- ja Tiikeri"-ohjelmia. Hän esiintyi jo vuonna 2001 "Summerissa" näytetyissä hupipätkissä.


title: Heikki Paasonen (juontaja)

text: Paasonen juonsi kuusi kautta "Idols"-ohjelmaa vuosina 2003–2013. Hän on myös juontanut "Top40"-musiikkiohjelmaa Ylellä sekä "KPS"-viihdeohjelmaa The Voice -musiikkikanavalla yhdessä Kristiina Komulaisen ja Johannes Saukon kanssa.


title: Heikki Paasonen (juontaja)

text: Paasonen toimi Jaana Pelkosen kanssa Eurovision laulukilpailujen kommentaattorina Ylen televisiolähetyksissä. Hän ei kuitenkaan päässyt juontamaan Suomessa järjestettyä vuoden 2007 laulukilpailua väitetyn heikon kielitaitonsa vuoksi, ja Pelkosen pariksi valittiin Mikko Leppilampi.


title: Heikki Paasonen (juontaja)

text: Vuosina 2007–2009 Paasonen juonsi MTV3:n "Huuma"-viihdeohjelmaa Lorenz Backmanin ja Niina Heralan kanssa. Paasonen nähtiin myös Suomen "X Factorin" juontajana vuonna 2010. Kesäkuussa 2012 Paasonen nähtiin MTV3:n ohjelmassa "Itämeri". Syksyllä 2012 Paasonen sai yhdessä Mikko Leppilammen kanssa oman talk show -ohjelman "Heikki & Mikko Show".


title: Heikki Paasonen (juontaja)

text: Syksyllä 2014 Paasonen esiintyi "Putous"-viihdeohjelman kuudennella kaudella juontajana ja myös sketseissä. Hän juonsi "Putousta" myös ohjelman seitsemännellä kaudella syksyllä 2015. Paasosen kokonaan oma viihdeohjelma "Heikki Paasonen Show", jossa esiintyvät myös Pirjo Heikkilä, Kari Hietalahti sekä Paasosen oma äiti, alkoi Nelosella alkuvuodesta 2017. Paasonen juonsi myös Gladiaattorit-sarjaa vuonna 2017.


title: Heikki Paasonen (juontaja)

text: Paasonen on esiintynyt elokuvissa "Menolippu Mombasaan" (2002) ja "Veijarit" (2010) sekä ääninäytellyt "Up – kohti korkeuksia" (2009) -animaatioelokuvan suomenkielisessä dubbauksessa Dogia. Paasonen näytteli Ari Eskolaa televisiosarjassa "Roba" vuosina 2015–2016.


title: Babesioosi

text: Babesioosi eli naudan punatauti on "Babesia"-suvun itiöeläinten aiheuttama parasiittitauti. Sairaus on havaittu Suomessa yhdellä ihmisellä.


title: Babesioosi

text: Babesioosin oireita ovat yhä kasvava huonovointisuus, väsymys ja ruokahaluttomuus. Myöhemmin voi ilmetä mm. kuumetta, hikoilua ja päänsärkyä. Sairauteen kuuluu monesti myös anemia, sillä sen aiheuttaja tuhoaa veren punasoluja. Oireet kestävät muutamasta päivästä kuukausiin. Itämisaika on tyypillisesti yhdestä kahteentoista kuukautta. Sairaus saattaa myös pysyä oireettomana.


title: Babesioosi

text: Babesioosi ei tartu ihmisestä toiseen. Valtaosassa tapauksista sairaus paranee ilman hoitotoimenpiteitä. Joillekin sairaudesta saattaa kuitenkin aiheutua erilaisia komplikaatioita, kuten vaurioita maksassa ja munuaisissa. Sairautta tavataan mm. Yhdysvaltain rannikkoalueilla.


title: Babesioosi

text: Yleensä babesioosi tarttuu loista kantavan punkin välityksellä. Suurimmassa sairastumisriskissä ovat vanhukset ja heikkokuntoiset sekä henkilöt, joilta puuttuu perna.


title: Sasha Cohen

text: Alexandra Pauline "Sasha" Cohen (s. 26. lokakuuta 1984) on yhdysvaltalainen taitoluistelija. Cohen syntyi Westwoodissa, Kaliforniassa. Hänen äitinsä, Galina Feldman, on ukrainalaissyntyinen entinen balettitanssija, isä Roger Cohen taas juutalaisamerikkalainen konsultti. Cohen aloitti voimistelun nuorella iällä, mutta vaihtoi taitoluisteluun ollessaan seitsemänvuotias.


title: Sasha Cohen

text: Hänen parhaat sijoituksensa ovat vuoden 2006 Torinon talviolympialaisten hopea sekä MM-kisojen hopea vuosina 2004 ja 2005.


title: Sasha Cohen

text: Sasha Cohenin valmentajana toimi John Nicks kesään 2002 asti, kunnes hän muutti Connecticutin Simsburyyn tullakseen venäläisen Tatiana Tarasovan valmennettavaksi. Tarasova paransi muun muassa Cohenin askelsarjoja ja koreografioi tämän Joutsenlampi-ohjelman. Tarasovan valmennuksen alaisena Cohen onnistui ensimmäisen kerran kolmois-kolmois-yhdistelmän teossa kilpailussa. Vuonna 2004 Cohen vaihtoi taas valmentajaa, tällä kertaa Robin Wagneriin, joka tunnetaan olympiavoittajan Sarah Hughesin valmentajana. Joulukuussa 2004 Cohen palasi Kaliforniaan vanhan valmentajansa John Nicksin luo valmistautumaan Torinon talviolympialaisia varten. Nicksillä on syvä asiantuntemus uudesta ISU:n arvostelujärjestelmästä ja auttoi Cohenia parantamaan piruettien ja liukujen vaikeustasoja sekä maksimoimaan suorituksensa uuden pisteytysjärjestelmän alla.